Beste film batzuk

'Captain America: The Winter Soldier'

Zuzendaria: Anthony Russo, Joe Russo. Aktoreak: Chris Evans, Scarlett Johansson, Samuel L. Jackson, Robert Redford, Toby Jones, Cobie Smulders, Emily VanCamp, Anthony Mackie. Herrialdea: AEB. Urtea: 2014. Iraupena: 128 minutu.

Marvel argitaletxeak bere artxiboei etekin handia ateratzearekin tematuta segitzen du. Bigarrena du Amerika Kapitainak, hirugarrena The Avengers-en egin zuen agerraldia kontuan hartzen badugu. Steve Rogers Washingtonen bizi da, bere bizimodu berrira egokitu nahian. Baina ez du luze iraun behar lasaitasunak. Shieldeko lankide bati erasoko diote, eta horren ostean, Amerika Kapitainak konplot ilun batean nahastuta ikusiko du bere burua. Alargun Beltzaren laguntza izanen du etsaiari aurre egiteko, Neguko Soldaduari hain zuzen.

'Les garçons et Guillaume, à table'

Zuzendaria: Guillaume Gallienne. Aktoreak: Guillaume Gallienne, Françoise Fabian, Yves Jacques, Andre Marcon, Diane Kruger, Nanou Garcia, Yvon Back. Herrialdea: Frantzia. Urtea: 2013. Iraupena: 85 min.

Izugarrizko arrakasta izan du Frantzian Guillaume Gallienneren lehen filmak. Antzerkilari eta aktoreak berak idatzitako antzezlan batean oinarriturik, istorio autobiografikoa kontatu du Galliennek, komedia giroan. Bereziki amarekin izan zuen harremana da filmean jaso duena, nolakoa izan zen bere haurtzaroa eta nola eman zuen heldutasunerako pausoa, betiere amaren altzoan. Familia eta oroitzapenen inguruko komedia arrakastatsua lortu du modu horretan. Filmak bost Cesar sari jaso zituen, horien artean pelikula onenarena.

'Kamikaze'

Zuzendaria: Alex Pina. Aktoreak: Alex Garcia, Eduardo Blanco, Veronica Echegui, Carmen Machi, Leticia Dolera, Ivan Massague, Hector Alterio, Peter Nikolas. Herrialdea: Espainia. Urtea: 2014. Iraupena: 94 minutu.

Telebistan trebatu da Alex Pina zinemagilea, besteak beste bera izan zen Los Serrano eta Los Hombres de Paco telesail arrakastatsuen sortzaileetako bat. Bere lehen film luzerako, nazioarteko terrorismoarekin lotutako gai bat aukeratu du. Stalanek Moskutik Madrilera doan hegazkin bat zartarazi nahiko du. Baina gauzak ez dira berak uste bezala aterako; elur ekaitz baten ondorioz, hegaldia atzeratu egingo da, eta Stalanek hil nahi zituen bidaiari horiekin guztiekin bizi beharko du hainbat egunez. Alex Garcia telebistan trebatutako aktore gaztea da filmeko protagonista.


Aurten ez da Jazpana Festarik izango

Sare sozial zabaldu duten oharraren arabera, aurten ez da Jazpana Fest-ik izango. Arrazoi bat gehiagok behartu dituzte antolatzaileak erabaki hori hartzera:

Batetik, errelebo falta: “Urtez urte antolakuntzan jende berria eta iada ez dagoen jendea dago, baina momentu honetan, jaialdiarekin jarraitzeko prest dagoen jendea gutxiago da jarraitu nahi ez duena baino”.

Bestetik, nekea: “Orokorrean nekatuta gaude, urte osoko lana eskatzen du jaialdi honek, eta gelditzeko beharra daukagu”.

Guzti horrekin batera, horrelako jaialdi bat dohainik antolatzeak dituen zailtasunak ere nabarmendu dituzte. “Milaka zailtasun ditu horrelako zerbait antolatzeak, baina batez ete itotzen gaituena, ekonomikoa da, jaialdia doakoa izateak esan nahi du jaialdira arte bermatuak ditugun diru sarrerak udalak zein beste zenbait pribaturengandik jasotzen ditugunak dira, gainerakoa, barratik ateratakoarekin ordaintzen da. Jaialdi hau antolatzean gure nahia ez da dirua irabaztea, ez galtzea baizik. Eta honetan ere, geroz eta zailagoa da dirua ez galtze hori”.

Azkenik, “desilusioa eta desengainua” ere aipatu dituzte: “Jende askorentzat Jazpana oso jaialdi maitatua den arren, ez dugu lortu beste askorengana iristea. Guk iritsi nahi izan dugun hauen artean, erakundeak ere badaude, eta pena handiz konturatzen joan gara guk nahiko genukeena baina estima bajugoan dutela jaialdia zenbaitek, eta guk nahi bezainbeste ez laguntzeaz gainera, oztopoak ere jaso ditugu bertatik”.

Oraingoz ez dute Jazpana Elkartea desegingo, “agian urte honen ondoren zerbait egiteko gogoak hor jarraituko duelako (ez Jazpana Fest den munstrotzarra seguruenik, baina agian zerbait txikixegoa… Nork daki)”.

Jazpana Festan era batera edo bestera parte hartu dutenei eskerrak emanez amaitu dute oharra.


Tsunamiagatiko lau alerta dei Indonesian 24 orduko tartean

Hemezortzi lurrikara izan dira Indonesian herenegun 8,4 mailako itsasikara izan zenetik, eta gutxienez bederatzi lagun hil dira eta ehunka zauritu


Gorlako Igoera Rural Kutxako Solerrendako

Rural Kutxa-RGA taldeari denboraldiko 2. garaipena eman dio

Arnau Solerrek Rural Kutxa afizionatuen taldeari bigarren garaipena eman dio, igandean Gorlako Igoerako helmugara bakarrik heldu eta gero (2:25:35). 6 segundora sartu zen Baqué taldeko Alvaro Trueba.

Bestalde, Espainiako Koparako baliagarria zen Guerrita Trofeoa Gipuzkoa taldeko Aritz Bagüések irabazi zuen. Rural Kutxako Migel Angel Benito 3.a izan zen, 3 segundora.


Lurraldebuseko autobus zerbitzuek neguko ordutegia izango dute astelehenetik aurrera

Azkoitia eta Donostia nahiz Zumaia eta Zumarraga lotzen dituen lineako autobusek orduerdiroko maiztasuna berreskuratuko dute.

Irailarekin batera berreskuratu dute neguko ordutegia Azkoitiari dagozkion Lurraldebuseko autobus zerbitzuek.

Horrenbestez, astelehenetik, irailaren 2tik, aurrera orduerdiroko maiztasuna izango dute Azkoitia eta Donostia nahiz Zumaia eta Zumarraga lotzen dituzten lineako autobusek, astegunetan. Era berean, Azkoitia-Zarautz (UK03), Beizama-Azpeitia (IK04) eta Zestoa-Ermua (UK05) ibilbideak egiten dituzten autobusei dagokienez, ordubetero izango da zerbitzua astelehenetik ostiralera.

Ordutegien inguruko xehetasun guztiak, hemen.


Aretxabaleta, Amuritzaren azken plaza

Azken asteotan telebistan eta egunkarietan behin baino gehiagotan ikusi dugu Miren Amuritza bertsolari bizkaitarra. Bizkaiko Bertsolari Txapelketako finalean izan zen abenduaren 15ean, Miribillan.

Aretxabaletan, baina, telebistan bakarrik ez, kalean gora eta behera ikusiko zuen askok. Iraila ezkero, Aretxabaletan bizi da bertsolari bizkaitarra. Gasteizen lau urtez Euskal Filologia ikasi ostean, etxera bueltatu beharrean, Debagoienean topatu du bizilekua. Irakaskuntzarako Gaitasun ikasketak egiten ari da, Huhezin: "Berrizkoa izanik ez nuen herri edo hiri handi batean bizi nahi. Aretxabaleta, zentzu horretan, herri aproposa da. Irailean etorri nintzen eta oso gustura nago hemen. Herri euskalduna da eta aurrez ere ezagutzen nuen jendea hemen", kontatu digu.

Dagoeneko ondo ezagutzeko ditu Aretxabaletako txokoak, baina bada bat bereziki gustuko duena: "Urkulura joan nintzenean liluratuta gelditu nintzen. Umetan egona nintzen, baina orain berriz joan naizenean ikaragarri gustatu zait. Dezentetan joaten naiz buelta bat ematera".

Kanpanzartik beste aldera

Aretxabaletan bizi eta Arrasatera ere maiz joaten dela kontatu digu bizkaitarrak, baina etxera bisita ere sarri egiten du: "Kanpanzartik beste alderako bidea sarri egiten dut, familia eta lagunak bisitatzeko".

Hemen ere jarraitzaileak

Hilabete gutxi batzuk daramatza gurean bizi izaten, baina badu jarraitzaile talde bat, eta Bizkaiko Txapelketan ere Miribillan izan ziren: "Aretxabaletatik ere etorri zen jendea animatzera. Esan bezala, bizi izatera etorri aurretik ere banituen lagunak Aretxabaletan". Debagoienean bertsolaritzarekiko zaletasun handia dago, eta bertsozaleek, seguru, gustura hartu dutela Aretxabaletan egin duten fitxaje berria. Hurrengo bertso-afarian ongietorria eman beharko zaio.


Fermin Balentzia Asteasun kantari, "Txantxangorria"


Bidelanekin duen kontratua eteteko prozedura abiatu du Gipuzkoako Foru Aldundiak

Enpresa horrek Bidegirekin hitzartu zuen kontratu aldaketaren ondorioz azken lau urteetan 15,6 milioi gehiago ordaindu zaizkiola azaldu du diputazioak. 12 milioi euro aurreztu nahi ditu aldundiak horrela. Bideoa: Larraitz Ugarteren agerraldia.

Gipuzkoako Foru Aldundiko Diputatuen kontseiluak Bidelanen kontratuaren kaltegarritasun adierazpena onartu du gaur, ekainean kaltegarritasun txostena abiatu ondoren. Bidelanekin eginiko kontratua kaltegarria dela uste du diputazioak, argudiatuta enpresa pribatu horrek "inolako arrisku printzipiorik pairatu gabe" etekinak jasotzen dituela.

2010ean aldatu zuten kontratua, eta horren ondorioz, 2009tik 2012ra bitartean, Bidelanek 15,6 milioi euro gehiago jaso zituela ohartarazi du aldundiak. "Horregatik guztiagatik, Foru Aldundiak erabaki du Bidelanekin duen kontratua eteteko eta baliogabetzeko prozedura administratiboa abiatzea, kontratuaren azken erabakia epaitegiek har dezaten", adierazi du Larraitz Ugarte Gipuzkoako Bide Azpiegituretako diputatuak.

Bidegiren egoera kritikoa ekarri du gogora Ugartek, eta prozedura abiatu izana justifikatu. "Paradoxikoa da enpresa pribatuak etekinak jaso eta Bidegi sozietate publikoak, berriz, zorra pilatzea. Aldundiak askotan salatu izan du egoera hori, eta hainbat pauso ematea erabaki du alde horretatik ere. Ez da pauso bakan bat; Bidegik ataka zailean jarri gaitu, eta ataka horretatik ateratzeko hainbat erabaki hartu behar izan ditugu", adierazi du Ugartek.

Gaiari buruz "Bidelanekin hitz egitea eta adostasunen bat lortzea" da aldundiaren asmoa, "Bidelan Bidegitik irteteko modua negoziatzea". Ugartek jakinarazi du langile batzordeekin ere hitz egin duela diputazioak; Bidelaneko langile diren horiek Bidegiko langile izatea nahi du aldundiak.

Bidegik kontratua berreskuratu eta kudeaketa "zorrotzagoa" egin dezakeela uste du Ugartek; 12 milioi aurrez ditzakete horrela, haren esanetan. “Uste dugu diru publikoa tarteko denean gastuaren kontrol zorrotza egitea behar-beharrezkoa dela, gastuen justifikazioa egin behar dela”.


10.000 euro eman du Diputazioak etxerik etxeko laguntzarako

Astean bertan onartu du Aldundiak etxerik etxeko laguntza zerbitzua emateko dirulaguntza. Gipuzkoako udalekin sinatutako lankidetza hitzarmena beteko du hala, eta guztira 14 milioi eta erdi euroko gastua aurreikusi du. Horietatik 10.000 euro Gatzagarako izango dira.

Etxerik etxeko zerbitzua norbere kasa moldatu ezin diren herritarrendako da eta bi eratako laguntza eskaintzen dute: pertsonala –garbitasun pertsonalerako…– eta etxeko lanak egiteko –etxeko garbitasuna, sukaldeko lanak…–. Bietako edozeinen beharra duten herritarrek udaletxeko Gizarte Zerbitzuetara jo behar dute eskaera egiteko, eta ez dago eperik horretarako. Udaletik Aldundira egiten dute laguntza eskaera, eta hark mendekotasunaren balorazioa egiten dio eskatzaileari: "Hala, zenbat orduko laguntza beharko lukeen zehazten dute. Gehienez ere hiru ordu jaso ditzake herritar batek eguneko", azaldu digu Ainara Gabilondo Gatzagara etortzen den Bideberri mankomunitateko gizarte laguntzaileak. Horrekin batera beste balorazio bat egiten dute zenbat ordaindu behar duen erabiltzaileak zehazteko: "Eskatzaileak duen pentsioa eta ondarea hartzen dute kontuan laguntza pertsonalaren kasuan, eta etxean bizi diren gainerako kideen diru sarrerak ere bai, etxeko lanak egiteko laguntza eskatuz gero", dio Gabilondok.

Gatzagan bi lagunek

Gatzagan GSR enpresak ematen du etxerik etxeko zerbitzua eta bi lagunek jasotzen dute: "Azken urteotan gora egingo zuela eskaerak pentsatzen genuen baina ez da hala izan", azaldu digu Gabilondok. Herritarren batek argibide gehiago gura izanez gero zerbitzu horren gainean udaletxeko Gizarte Zerbitzuetan emango diote, martitzen goizetan.


Bihar kultur agendaren azkena

Arakilgo Udalak, Kontzejuek eta elkarteek antolatutako udazkeneko kultur agendako azken ekitaldiak Satrustegin izanen dira bihar. Lehenengo eta behin, Nafarroako Unibertsitate Publikoko irakasle den Juantxo Madariagak Heriotza Euskal Herriko historian zehar izenburua duen hitzaldia eskainiko du. Nafarroako Gobernuak Satrustegin duen etxean izanen da hitzaldia, 19:00etan. Hura bukatu gero, 21:00etan bertso afaria izanen da. Mahaira esertzen diren 60tik gora arakildarrak sagardotegi menuaz gozatzeko aukera izanen dute. Afaldu ondoren, berriz, Julen Zelaieta, Julio Soto eta Oskar Estanga bertsolariak kantuan hasiko dira. Gaua luzatuko zaie Satrustegin biltzen direnei, borobiltzeko DJ Bertso ariko baita.AurrekoakArakilgo udazkeneko kultur agendaren barruan iragarria zegoen Ihabarko herritarren antzerki emanaldia guztiz arrakastatsua izan zen. Irurtzungo kultur etxea txiki gelditu zen eta ikusleek Maritxu antzezlan interesgarriarekin gozatzeko aukera izan zuten. Bestalde, larunbatean autobus bete arakildar Erriberrira txangoan joan zen. Hango gaztelua eta inguruak euripean ezagutzeko aukera eta ederki bazkaltzeko modua izan zuten.


Berritasunekin itzuliko da Oiartzun Irratiko ‘Arguyuan’ saioa

Alazne Etxeberri eta Mirari Martiarena

Hilaren 7an, heldu den astelehenean, Arguyuan saioa emititzen hasiko dira berriz ere Oiartzun Irratian. 10:30ean hasiko dira Mirari Martiarena eta Alazne Etxeberria esatariak oiartzuarrei herriko berri ematen 13:30ak arte. Aspaldiko kolaboratzaileek zein iaz hasitakoek jarraitzeaz gain, berritasunak ere iragarri dituzte aurtengo sasoirako.

Hala nola, Oihana Etxebarrietak feminismoari buruzko albisteak emango ditu hamabostero, Asier Mitxelena medikuak osasunaren inguruko atala izango du eta Aintzane Toledok hilean bitan bere txokoa edukiko du. Ez dira berritasun bakarrak, baina horiek pixkanaka azalduko dituztela adierazi dute irratikoek.

Entzuleen tartea

Aurten ere lehiaketaren tartean entzuleen parte hartzea espero dute. 12:30etik aurrera izango da eta deitzaileen artean ostiralero zozketak egingo dituzte “sari mundialekin”.

Lehiaketan parte hartzeaz gain, irratian bertan saioa egin nahi duenak ere badu bere tartea Oiartzun Irratian eta horretarako deia egin dute. “Herriko talde eta eragileei gogorarazi nahi diegu Arraskuelarre kaleko 12. zenbakian gaudela eta helbide honetara bidal dezaketela informazioa guk uhinen bidez zabaltzeko”, esan dute.

Irratian emititutako guztian Interneten zintzilikatuko dute oiartzunirratia.org atarian.

‘Zebrabidea’

Arrosa Sareko irratien artean egiten den Zebrabidea magazina Arguyuan saioaren batera hasiko da astelehenean. Nekane Zinkunegik gidatutako saioa 16:00etatik 18:00etara entzun ahal izango da Oiartzun Irratian.


Katalin Antxia: "Patroigintza pasioa da eta poliki-poliki ogibidea"

Patroigintza ikastaro bi emango ditu Katalin Antxiak (Aretxabaleta, 1988) uztailean: hastapena, 7tik 11ra eta hobetzea, 14tik 18ra. Izena emateko epea zabalik dago uztailaren 3a arte. Horretarako mezu bat idatzi: modubatmoda@gmail.com.

Bigarren aldiz emango dituzu patroigintza ikastaroak, ezta?

Bai, iaz izugarri gozatu genuelako antolatu dugu berriro. Ia jende berria ere animatzen den! Izugarria da niretzako ezer ez dakitenek zein sorpresa eramaten duten ikustea, beraz, ez galdu aukera eta parte hartu.

Zer da patroigintza?

Patroigintza niretzat pasio bat eta orain poliki-poliki ogibidea! Eta teknikoki, nola esan; jantzia bera planoan, bolumena hartu aurretik. Patroia da oihalaren gainean jartzen dena, oihala nondik moztu jakiteko.

Zer erakutsiko duzu?

Bi ikastaro daude: lehenengoa, Patroigintza Zero, ezer ez dakitenentzako. Gorputzaren patroi basea nola egin ikasiko dugu. Gure neurrietara moldatu eta lehenengo proba josi.

Bigarren ikastaroa, aldiz, zerbait dakitenentzako da edo lehenengoa egin eta jarraitu nahi dutenentzako. Coco Chanel diseinatzaileak sortu zuen Petite robe noire jantziak moda munduan zein esangura duen ikasiko dugu. Hala, soinekoaren patroia atera, gure neurrietara moldatu eta prototipoa egingo dugu oihalean. Coco Chanelek bere barne borroka askatzeko erabili zuen moda eta gustuko dut estetika gainditze hori.

Ikastaroen ostean norberarendako zerbait josten jakingo dute parte hartutakoek?

Bai noski. Janzten ditugun kamiseta eta soineko asko gorputz baseak dira, transformazio handirik gabekoak, ikastaroan egingo ditugunak bezalakoak.

Lantxo bat egin duzu Zergatik arropa etxearendako, ezta?

Bai! Dantza garaikidea egiten duen Dantzaz Konpainia taldearentzako jantziak egin ditugu. Donostiako Fnacen ikusgai daude.

Eta zeure marka ere sortu duzu: Modubat. Zein asmorekin?

Modubat da moda ulertzeko nire modua. Estetika ez kontzientea bultzatu nahi duena, ongizatea zentzu guztietan bilatu nahi duena, emozioak kontuan hartuta. Iraunkortasunean sinesten duena. Slow fashion mugimenduarekin bat egiten duena. Niretzat moda da adierazpen eta komunikaziorako bide berri bat, emozioekin bat etorri behar duena, izateko dugun moduarekin. Jantziaren ideia izatetik berau gauzatu arteko prozesu guztia nik neuk egiten dut.

Laster zeure diseinuak jantzi ahal izango ditugu?

Dudarik gabe! Azarorako lehen jantziak salgai jarri nahi nituzke.

Besterik esan gura baduzu…

Ekintzaile izateko familia eta lagunak behar beharrezkoak direla. Eta nik zorte hori dut. Mila esker handi bat eman nahi nieke beste behin, apartak direlako guztiak!


Iruña eta Gasteiz, Cecilia Bartoliren hurrengo geltokiak

Mezzo-soprano italiarrak apirilaren 19an aurkeztuko du 'Sacrificium', bere azken lana, Nafarroako hiriburuan, eta 20an Gasteizen egongo da. Larunbatean, Bilboko Arriaga Antzokian egon zen.

Donostian eta Bilbon egon ondoren, Iruñera eta Gasteizera abiatuko da Cecilia Bartoli mezo-soprano italiarra; hilabete honetan zehar, gurean egongo da Bartoli "Sacrificium", bere azken lana, aurkezteko. Hain zuzen ere, apirilaren 19an egongo da Nafarroako hiriburuan, eta hurrengo egunean, hilaren 20an, Gasteizera helduko da. Larunbateko arratsalde-gauean, Bilboko Arriaga Antzokia beteta egon zen, eta jendeak bere musukaz gozateko aukera izan zuen.

Azken bi hamarkadetan, musika klasikoak eman duen artista nagusienetako bat da Cecilia Bartoli, eta Herbert von Karajan, Daniel Barenboim eta Nikolaus Harnoncourt zuzendariekin egin izan du lan. 6 miloi disko baino gehiago saldu ditu, eta nazioarteko pop zerrendetan 200 aste baino gehiago egin ditu. Salmenta postuetan gore-gorenean dago artista klasikoa. Lau Grammy, zazpi Echo, Bambi sari bat, bi Classical Brit Awards eta Victoire de la Musique saria lortu ditu.


Herrixa Dantzan ekimeneko urteko lehena Bergaran egingo dute domekan

Hil honetatik aurrera, eguna aldatuko du Herrixa Dantzan saioak Bergaran. Aurrerantzean, hileko lehen domekan izango da, leku eta ordu berdinean: Zabalotegin. Domeka arratsaldean izango da urteko lehen saioa.

18:00etatik 19:00etara, ume eta gurasoak elkarrekin dantzan jardungo dute, lehenbizi. Ondoren, 19:00etatik 20:30era, dantzazale helduentzako saioa izango da: Euskal Herriko eta Europako beste eskualde batzuetako dantza tradizionalak, sokan, taldean, bikoteka... denetarik. Sarrera doan da eta parte hartzea libre.

Bergarako Udaleko Kultura sailak antolatu du.

Herritarrak dantzan

Gidatutako dantzaldi irekia da Herrixa Dantzan, Euskal Herriko eta Europa osoko dantza tradizional ludiko errazekin osatutakoa: sokan, taldean, bikoteka... denetarik. Helburua, adin guztietako herritar soilak dantzan elkarrekin gozatzea.

Erantzun ona Bergaran ere

Urrian abiatu zen Herrixa Dantzan Zabalotegi aretoan, hilean behineko maiztasunez. Hasiera batean, hiru saio aurreikusi ziren, urtea amaitu bitartean, froga gisa. Ekimenak erantzun ona jaso duenez, eutsi egingo zaio 2012an ere, hilean behineko hitzorduan.

Hil honetatik aurrera, ordea, eguna aldatuko du: hileko lehen domekan izango da Herrixa Dantzan Bergaran.


Gizon bat atxilotu dute Getxon izandako lapurreta egotzita

Ertzaintzak indarkeriazko lapurreta eta iruzur delitu bana egotzi die 23 eta 29 urteko bi gizonezkori, urriaren 10ean, Getxon, emakumezko bati "tira eginda" poltsa ostu eta ondoren 32.000 euro kontu korrontetik atera zizkiotelakoan. Dirudienez, beste emakume bat konbentzitu zuten gaizkileek, substantzia estupefazienteen truke biktimaren lekua hartzeko. Aipatu andrea hilaren 15ean atxilotu zuen Guardia Zibilak Kantabrian, ustez emakume getxoztarraren kontu korrontetik diru gehiago ateratzen saiatu ostean, Santoñako banketxe batean. Gizon bietako bat asteazkenean atxilotu egin zuen polizia autonomikoak. Eusko Jaurlaritzaren Segurtasun Sailak zabaldutako bertsioaren arabera, gaizkileetako batek eraso zuen biktima besteak ibilgailuan itxaroten zion bitartean. Lurrera bota ere egin zuen emakumea eta, ondorioz, ospitalera eraman behar izan zuten, eskuan eta zangoan zituen zauriak sendatzeko. Ibilgailuan ihes egin zuten lapurrek.

Lekukoek emandako susmagarrien zein ibilgailuaren deskribapenaren ostean, ikerketa abiatu zuen Ertzaintzak, indarkeriazko lapurretaren egileak identifikatzeko. Horretaz gain, beste emakume batek biktimaren lekua hartu zuela jakin zuten, poltsan zeraman dokumentazioa erabilita, Kantabriako hainbat sukurtsaletan dirua ateratzeko. Orotara, 32.000 euro.


Elizondoko ferietan zozketatutako argazkia eman du Xauli elkarteak

Xabier Landa argazkilariak eman zion Jose Luis Perez elizondarrari

Xauli elkartearen alde Elizondoko Udazkeneko Ferietan zozketatu zen euskal pilotari buruzko argazki dotore bat. Argazkiaren egileak, Iruritako Xabier Landa Goikoetxeak eman zion saria 635 zenbakiaren jabeari, Jose Luis Perez elizondarrari.

Xauli elkartearen alde Elizondoko Udazkeneko Ferietan zozketatu zen euskal pilotari buruzko argazki dotore bat. Argazkiaren egileak, Iruritako Xabier Landa Goikoetxeak eman zion saria 635 zenbakiaren jabeari, Jose Luis Perez elizondarrari.


Istantaren eternitatea

Hamar emakumezko idazleren testuez baliatu da Dora Salazar Bizkaian kokatutako 50 paisaia margotzeko

«Bagaude, baina ez gaude. Beti gaude, baina inoiz ez gaude guztiz». Paisaiak margotzen aritu da Dora Salazar artista azkenaldian, baina emakumezko sortzaileen egoeraz aritzera eraman du horrek ezinbestean. Euskal Herriko hamar idazleren testuekin eta Bizkaiko 50 paisaiari eskainitako koadroak batuz osatu du Bizkaia emakumeen begiradan izeneko erakusketa. Emakumezkoak dira idazle guztiak, eta horregatik Salazarren hitzen aldarrikapen kutsu hori. «Azkenaldian, taldean lan egiten nabil, eta gustatzen zait dena neure esku ez edukitze hori». Bilbon jarri dute orain ikusgai lankidetza horren emaitza, Bizkaiko Foru Liburutegian. Abenduaren 30era arte egongo da zabalik erakusketa, eta irudiak eta testuak batzen dituen liburu bat ere kaleratu du Bizkaiko Foru Aldundiak.

Argazkigintza eta pintura uztartu ditu 50 margolanak sortzeko Salazarrek. Elkarren osagarri bilakatu nahi izan ditu bi diziplinak. «Unearen eta eternitatearen arteko dileman kokatzen gaitu argazkigintzak». Artistak dioenez, ordea, azkenaldian ateratzen den argazki kopuru erraldoiak urrundu egin du argazkigintza iraunkortasun irudipena sortzetik. Eta horregatik erabaki du argazkiak pinturarekin nahastea. «Irensten gaituen zaharkitze programatu hori leuntzeko».

Eskualdeka antolatu dute erakusketa, eta gune horietako bakoitzari buruzko testu bana sortu dute idazleek. Salazarrek onartu duenez, literatur mundua ez zaio gertukoegi, eta laguntza behar izan du horregatik idazleak hautatu ahal izateko. Montxi Petralandarekin batera hautatu ditu idazleak. Hamar, guztira: Nagore Amondarain, Irati Jimenez, Itsaso Lozano, Toti Martinez de Lezea, Itziar Minguez, Nagore Orella, Txani Rodriguez, Maria Eugenia Salaberri, Lourdes Unzueta eta Ana Urkiza. Oroitzapenak baliatu dituzte batzuek lekuei buruz aritzeko, eta fikziora jo dute besteek. Bilbotik ihes egin nahiari, eta ihes egin ezinari kantatu dio Salaberrik, esaterako. «Bilbo, jaio eta hazi nintzen hiria, neure ametsak gertatzen/ diren lekua. Zenbat aldiz saiatu nintzen ihes egiten?/ Baina beti itzultzen naiz./ .../ Gauero, nagoen tokian nagoela, Bilbora itzultzen naiz. Eta neure memorian, beti egiten du euria».

Landa lanaren garrantzia

Ez da Salazarrek egiten duen gisa honetako lehen lana. Aurrez ere egina du testuak eta irudiak batzen dituen lan bat Bernardo Atxagarekin, adibidez. Donostiako paisaiak biltzen zituen erakusketak orduan. Bizkaia osoa hartu du oraingoan gaitzat artistak, eta margotu dituen gune guztietara egin du bidaia horretarako. «Niretzako proiektu honen alderik interesgarriena landa lana izan da, niretzako leku berri eta bakarrak aurkitzea, hementxe bertan daudenak». Identifikagarriak dira, gainera, haietariko asko. Bildumaren parte dira, besteak beste, Gaztelugatxeko ermita, Guggenheim museoa, Elantxobeko kaia, Butroeko gaztelua eta Gernikako arbola.


Frankismoaren monumentuak berritzeko badago dirua

Eroritakoen Haraneko ateladako eskulturak zaharberritzeko 286.485 euroko kontu saila onartu berri du Espainiako Gobernuak. Balio artistiko urriko eskulturak dira, eta esangura historiko handikoak. Milaka preso errepublikar behartu zituzten monumentu eskergan lan egitera. Horietako asko han hil ziren eta, senitartekoen gogoari muzin eginez, hantxe ehortzi zituzten. Hildako haien arrastoak egoera tamalgarrian daude orain. Zergatik ez erabili aurrekontu hori arrasto horiek duintzeko? Edo behar gorrian dagoen beste edozein eremutarako?


Ilazki Lili: "Dinagu proiektuaren ardatza da indarrak batzea eta gure lanentzat erakusleiho komunak aurkitzea"

Dinagu proiektua jarri dute martxan lau gazte sortzailek, eta horietako bat da Ilazki Lili (Azpeitia, 1987). Donostiako Gabonetako azokan izandako esperientziaren harira, erakusleihoak partekatzeko helburuz sortu dute Dinagu. Bertan eta eskuz askotariko produktuak egiten dituzte, eta horiei balioa eman nahi diete, hain gora-beheratsua den sormenaren merkatuan. "Merkatu ereduak elkarren konpetentzia garela sinetsarazi nahi badigu ere, guk elkarrekin indartzen eta aberasten garela usten dugu", esan du Lilik.

Bi urte dira Biziki marka sortu zenuela. Zer moduzko esperientzia izaten ari da?

Airean pasatu diren bi urte izan dira. Esperientzia polita izaten ari da. Buruan aspalditik neukan ideia zen arropa marka bat sortzearena, eta gustuko nuen horretan lan egitea erabaki nuen. Ederra da maite duzun horretan jardutea, batez ere, jendeak zuk sortzen duzun hori gustuko duela eta baloratzen duela ikustea. Dena den, horrelako proiektu bat martxan jartzeak denbora asko eta dedikazio handia eskatzen ditu, eta lan karga guztia zuk zeuk bakarrik ongi eramatea gogorra ere bada.

Orain, berriz, Dinagu proiektua jarri duzue martxan lau emakume sortzailek. Zer dela eta?

Dinagu lau kidek osatzen dugu: Agara Agirre usurbildarrak, Edurne Kortabarria aramaioarrak, Maialen Irastorza oiartzuarrak eta nik. Agarak autore bitxigintza egiten du; Mari Matraka izenpean, Edurnek emakume errealen gorputzak ilustratzen ditu euskarri ezberdinetan; Maialenek poltsak eta motxilak egiten ditu –Maixala da bere marka–; eta nik Biziki izena daramaten jantziak egiten ditut. Artisau produktuak dira guztiak.

Donostian, Urumea ibaiaren ondoan egiten den Gabonetako Azokan postua partekatzeko elkartu ginen. Agarak eta biok elkar ezagutzen genuen aurretik, eta postu bat elkarbanatu nahi genuen, baina lan karga ikusita, beste bi sortzailerekin elkartzea erabaki genuen. Lauron artean denda itxurako postu bat atondu genuen gure produktuak nahasita, eta Dinagu izena hartu zuen. Gabonen ostean, azokaren balorazioa egitean, elkarrekin lanean jarraitzeko gogoa azaldu genuen laurok. Talde ona osatzen genuela ikusi genuen, ondo konektatzen genuela elkarrekin, elkarri laguntzen geniola, eta elkarrekin indartzen ari ginela. Hori ikusita, proiektu berriei heltzea erabaki genuen.

Zein da Dinagu proiektuaren helburua?

Proiektuaren ardatza da indarrak batzea eta gure lanentzat erakusleiho komunak topatzea, horretarako salmenta eta ikusgarritasun espazioak elkarbanatuta. Gutariko bakoitzak bere arloan egiten du lan, bakoitzak bere marka propioa du, eta norbere sortze-espazio ere bai. Produktu guztiak eskuz eginda daude, eta produktuak sortzen direnetik bezeroarengana iritsi arteko ibilbide osoa zaintzeari eta mimatzeari ezinbesteko garrantzia ematen diogu.

Gaur egungo merkatu ereduak elkarren konpetentzia garela sinetsarazi nahi badigu ere, guk elkarrekin indartzen eta aberasten garela usten dugu, bakarrik iritsi ezin garen lekuetara elkarrekin iritsi ahal garela uste dugu. Bidelagun izanik, elkarlanarekin ahalduntzen gara, eta Dinagu proiektuaren bidez hori da lortzen duguna. Izan ere, ikusi dugu azoketan zein saltokietan aurkitzen ditugun balditzak askotan ez direla gure beharretara egokitzen. Ekimena hartuta eta elkarren babesean, azoketara batera aurkez gaitezke edo salmentarako espazio propioak bilatu ahal ditugu. Horrela, lanerako baldintza hobeak lortzen ditugu, baita baldintza ekonomiko hobeak ere. Bestalde, kontsumitzailearen kontzientzia indartu nahi dugu, bertako produktuak kontsumitzera animatu nahi ditugu horiek; eta eskuz eginiko produktuen sormen-prozesuari balioa eman nahi diogu.

Jantziak eta osagarriak egiten dituzu zuk. Nola moldatzen zara horiek sortzeko?

Sortze prozesu guztiaz neu arduratzen naiz: diseinuak marraztu, horientzat oihalak aurkitu, diseinuak oihalera pasatzeko patroiak egin, patroi horiek neurri ezberdinetan lortu eta josi. Hasieran, arropa pieza solteak egiten hasi nintzen: kimonoak, gonak, turbanteak, kamisetak... Dena den, horietatik haratagoko saltoa eman dahi nuen, sormenari leku gehiago eskainiz. Eta aurtengo udan, Lur izeneko nire lehen kolekzioa aurkeztu dut, zazpi modeloz osatutakoa. Urtean bi kolekzio sortzea da nire asmoa, baina horrek lan asko eskatzen du; gehiegi pertsona bakar batentzat. Beraz, joskuntza lanekin lagunduko didan tailer txiki bat aurkitu dut, eta horrek sormen prozesuari denbora gehiago eskaintzeko aukera emango dit.

Zein da zure inspirazio iturria?

Kalean eta Interneten ikusten dudanaren bitartez inspiratzen naiz. Sare sozialetan sortzaile pila baten lanak jarraitzen ditut, arlo ezberdinetako sortzaileenak, eta horrek irudimena etengabe martxan izaten laguntzen dit. Atseden hartzean eta naturarekin kontaktuan egotean, orduan daukat irudimena freskoen; alegia, oporretan nagoenean.

Azoketan eta ibili zara produktuak saltzen. Orain, berriz, erakuslehio bera partekatzen duzue Dinagu proiektuko kideok. Zer moduz doa proiektua?

Pozik gaude. Getarian egin genuen Dinaguren aurkezpen festa, eta oso pozik gelditu ginen. Bi asteburutan egon gara Getariako Aterian pop up-ean. Eguraldiak ez digu asko lagundu bi asteburu horietan, baina hurbildu zaigu jendea, bai bertakoak, baita bisitariak ere. Zarautzen, berriz, abuztu guztian gaude. Denda polita gelditu zaigu, produktu eskaintza zabala dugu bertan, eta espazio atsegina sortu dugulakoan gaude. Zarautzen, gainera, beste bi emakume sortzaile ditugu gurekin: Maider Alzaga diseinatzailea eta Maria Altuna zeramista. Sei emakume sortzaileren produktuak aurkitu daitezke Dinagu & Lagunak izena eman diogun eta Zarauzko erdigunean dagoen espazio horretan. Hara ere ari da jendea gerturatzen, eta herritarrek interesa agertzen dute proiektua azaltzean.

Zer aurki daiteke zuen saltokian?

Jantziak, zilarrezko bitxiak, zeramika, poltsak eta motxilak, ilustrazioak... dena bertan egina. Badugu zer eskaini, egia esan.

Dinagu proiektuari dagokionez, zer helburu dituzue aurrera begira?

Buruan baditugu ideia ezberdin batzuk, baina momentuz, ez dugu azoka edo salmenta puntu berririk adostuta. Lau sortzaileren topalekua da Dinagu, proiektu bat daukagu komunean, baina bakoitzak bere marka propioa eta lan eremua dauzka. Gabonak eta uda partea dira guretzat data garrantzitsuenak. Data horien bueltan izango dira, ziurrenik, hurrengo berriak.

Sortzaile gazteak zarete. Erraza al da halako proiektuekin aurrera egitea?

Ez, ez da erraza. Lan eta denbora asko eskatzen duten proiektuak dira. Eta bakartiak oso. Merkatuan mugitzen asmatu behar duzu, egiten duzunari balioa ematen, modaren erritmo azkarrekin eta prezio baxuekin lehiatzen. Dinaguko lau kideoei bizipenak partekatzeko aukera eman digu elkartzeak, eta indartu egin gara elkarri eskaini dakiokeguna emanda eta proiektuak komunean proposatuta. Besteekin bizipenak konpartitu ditudanean ulertu dut horrelako proiektu bat martxan jartzea luzera begirako apustua dela, eta horrek beste perspektiba batekin lan egitera eraman nau. Ez dakit hemendik bizitzea posible izango dudan, baina egin ez izanaren harrarekin ez naiz geldituko behintzat.


Parte hartze zabala Pako Aristiren hitzaldian

Independentziaren inguruan dituen gogoeta propioak kontatu zituen Pako Aristik

Independentziaren inguruan jardun zen pasa den astean, hilaren 23an, Pako Aristi. Salatxo aretoa lepo zegoen, eta bertaratutakoak adi egon ziren Aristiren azalpenak entzuten. Independentzia oinarritzat zuen hitzaldiak, eta askatasun honetan eragina duten hiru faktore aipatu zituen: historia, diagnostikoa eta estrategia.

Historia

Hezkuntzaren bitartez historiaren transmisioa eman daitekeela eta eman behar dela uste du Aristik. Hortaz, historian hezkuntzak garrantzia itzela duelakoan dago, izan ere, historiak egungo errealitate honetara nola iritsi garen erakusten digu. Indarrean jartzekotan den Wert legeak transmisio honi min egingo diolakoan dago, jakintza hori eskuratzea zailagoa izango baitzaigu.

Diagnostikoa

Errealitatea ondo ezagutzen laguntzen duen lupa da diagnostikoa. Ezagutza horrentzat kaltegarria da medioek eta jakitunek mezu edota ideia ezberdinak edukitzea. Aristik adibide batekin ekarri zuen ideia hau: "Medioek PSOE Bilboko manifestaziora zergatik joan ez zen galdetzen zuten bitartean, Arnaldo Otegik zioen independente izan nahi zuen lurralde batean PSOE eta PP beti izango direla espainiar estatuaren defendatzaile eta ordezkari".

Aznarren esanak ere ekarri zituen gogora: "Gaur irakurri dut politika negoziatzearen artea dela; eta bai, horrela da. Gauza bat salbu, ezin dela negoziatu. Aurrekontuak bai, baina herriaren existentzia negozia ezina da". Aristik bat egiten zuen presidente ohiak zioenarekin, eta gehitu zuen "hark Espainiaz zioen. Guk hori Euskal Herriaz esan behar dugu".

Estrategia

Errealitatea nola gainditu erakusten digun politikaren alorra da, eta horretarako, estrategen beharra dagoela azpimarratu zuen.

Arestian aipatutako hiru zutabeak antolatzeko hiru bertute ezinbestekoak direla irizten dio Aristik: maitasuna, indarra eta adimena.

Herritarrak parte-hartzen

Galdera irekien saioan, aldiz, entzule aktiboaren papera berretsi zuten, eta galdera sorta ederra egin zituzten. 30 minutu luze egon ziren solasean Aristirekin, iritziak elkarbanatzen. Galderak dituzue jarraian, erantzuna jakin nahi izanez gero, egin klik galderan bertan.

Azken zortzi urtetan, ze prozesu gauzatu da Katalunian egoera horrenbeste aldatzeko?

Herriak lidergo egokiarekin topo egin beharko du askatasuna lortzeko?

Zer egin dezakezu gauden tokian egonda eta ditugun tresna eta baliabideak edukita?

Gure benetako ideiekin iruzur egiten diguten politikariei konfiantza erretiratu beharko genieke?

Orduan, irtenbidea konstituzio propioa idaztea da?

Ezberdina da aurkariaren tresnak erabiltzea zure askatasuna lortzeko; eta bestea, arerioaren baitan dagoela zure askatasuna, ezta?

Lehenengo urratsa egiten ditugun akatsak detektatzea litzateke?

Gure askatasun dinamikaren muina ez datza gugan, baizik eta sistema inperialistan.

Gure estrategia bat antolatzeak esan nahi du herriarengan sinestea?

Estrategia zein den badakigu?


Odol emaileen batzarra, iruditan


Gobela ibaiak gainezka egin eta hainbat etxebizitza kaltetu du

Larunbatekoa tentsio eguna izan bazen, igandeak ura ateetaraino ekarri die Gobela ibaiko auzokideei. Euriak egun osoan zehar gogor ari ostean, 20:00ak aldera, Gobela hainbat gunetan atera zen ubidetik, arazo larrienak Larrañazubin sortuz. Auzokideek azaldu dutenez, hainbat etxebizitza ureztatuta gelditu ziren bertan, urak lurretik metro erdiraino igo zela. Kike Prada Gobela ibaiak kaltetutakoen elkarteko presidenteak salatu du bertako auzokideak "bakarrik utzi" dituztela, "inork ez die eta laguntza edota ostatu ematea eskaini". Era berean, kalteak izan ziren Zubilleta, Jolaseta, Larrañazubi eta Neguri Langilen, etxebizitza bakanen batean, ataritan, lonjatan, ortuetan eta garajeetan. Toki batzuetan, Getxoko Udaleko zerbitzuek ura erretiratu zuten ur-ponpak erabiliz. Beste kasu batzuetan, berriz, auzotarrek beraiek bilatu behar izan zituzten ura kentzeko bitartekoak. Hori dela eta, Pradaren ustez, Getxoko Larrialdi Plana "paper bustia" da. Bestalde, ur-poltsak sortu dira Makaleta etorbidean, Fadura polikiroldegiaren aurrean, eta errepidea itxi zuten Aiboatik Salsidura. Kiroldegia ere hustu egin zuten. Azten urteotan egindako zubi berriek ez bezala, Fadurakoak oztopo egin zion urari, beste behin ere. Auzokideek hamaika aldiz eskatu dute berau ahalik eta lasterren aldatzea baina Ura agentziak ez du premiazko lanen artean kokatu. Argazkian, Neguri Langileko auzokideek etxebizitza batetik ura ateratzeko tresnak eskatzen.

Erandion, ordea, Martiartu errekak ere gainezka egin du, Golf zelaia hustu behar izan dutela. Eusko Jaurlaritzaren Herrizaingo Saileko Larrialdiei Aurregiteko eta Meteorologia Zuzendariak erretiratu ditu eurite, haize eta itsas-egoeraren gaineko alarmak.

Euriteak eta uholdeak iruditan


Galdaretxeko lanen legaltasunaz galdetu du Getxo Biziak

Ereagatik Portu Zaharrera doan bidea kultur ondare gisa sailkatuta dagoela oroitarazten du Getxo Bizia plataformak. Izan ere, Ereagatik Portu Zaharrera doan bidea zabaldu egin nahi du Getxoko Udalak, itsasoari lau metroko tartea kenduta, 305 metrotan zehar. Horrela, oraingo nasa guztiz estalita geratuko litzateke. Lanen esleipena eginda dago jadanik, eta uda honetan hastea aurreikusi du Udalak. Getxo Biziak jendaurrean salatu du, jadanik, Udalak lan hauek egiteko erabii duen prozedura: legealdiko obrarik handiena izan arren (2 milioi eurotik gora), ez da jendaurreko agerpenik egin, ez da Udaleko osoko bilkuratik pasatu, eta ez da galdapenak egiteko aukerarik eman; proiektua, Getxoko Hiri Antolaketarako Plangintza Orokorrak (HAPO) bide horretarako aurreikusten duenaren aurka doa; gure herriko kostaldeko zati bat estaliko duen arren, ez da ingurugiro-txostenik egin. Halaber, ez da kontuan hartu zati hori babestuta agertzen dela hasiera batean onartutako EAEko Itsasertza Babestu eta Antolatzeko Lurraldearen Arloko Planean. Argazkian, Josu Amezaga Getxo Biziako hautetsia.

Halaber, kontuan hartu beharra dago Getxoko kultur ondare gisa duen Babes Erregimenaren barnean (Kultura Sailaren 89/2001 dekretua) “babes-zona” gisa sailkatzen dela, besteak beste, Arriluzetik Abasotara doan kostaldeko hiri-zati osoa, duen interes historiko-kulturalagatik. Halaber, “babes berezi” gisa sailkatzen du Ereaga Kaia kalea; hots, lanak egin nahi diren lekua. Honen arabera, aipatu lanak ezin dira, inola ere, burutu, Bizkaiko Foru Aldundiaren Kultura Sailaren aldeko txostenik gabe. Eta itxura denez, Udalak ez du txosten hori tramitatu. Horren arabera, eta Kultur Ondarearen Legearen arabera, lanak egingo balira guztiz ilegalak izango lirateke. Getxo Biziak egoera horren berri eman die Getxoko Udalari, Bizkaiko Foru Aldundiari eta Eusko Jaurlaritzari, bai eta jarraitu beharreko prozeduran egon litezkeen hutsuneei buruz galdetu.

Horregatik guztiagatik, Getxo Biziak aipatu lanak ez hasteko eskatzen du, berriz ere, bide horretan egin beharreko egokitzapena jendaurrean eztabaidatu ahal izateko. Horrela, itsasoa porlanez beteko ez duen eta gure ondare historikoa gordeko duen alternatiba bat landu ahal izango da.

Getxo Bizia


Billabona FKE futbol taldean izena emateko aukera

Billabona Futbol Kirol Elkarteak deialdia egin die taldean jokatu nahi duten haur eta gaztetxoei. Izena emateko aukera izango da Arratzaingo futbol zelaian, irailaren 11n eta 13an, 19:00etatik 20:00etara. Bestalde, izen-ematea mezu elektroniko bidez ere egin daiteke, billabonafke@yahoo.es helbidera idatziz.

Zehazki, futbol elkarteak deialdia 2008tik 2011ra bitartean jaiotako neska-mutilei egiten die, futbol eskolan parte hartzeko eta, horrez gain, infantil eta kadete mailakoei.


EAEko egungo erakunde sistemaren alde azaldu da Mario Fernandez

Kutxabank-eko presidenteak dio egitura instituzionala aldatzeak «autogobernua arrisku larrian» jarriko lukeela

Mario Fernandez Eusko Jaurlaritzako lehendakariorde ohi eta Kutxabank-eko presidentea EAEko egungo erakunde egituraren alde agertu da, aldatzeak «autogobernua arrisku larrian» jarriko lukeelakoan. Izan ere, haren arabera, egitura aldatzeko Espainiako Konstituzioa bera aldatu behar da, eta, hori egiteko prozesuan, Espainiak murriztu egingo lituzke Estatuko autonomia erkidegoen eskumenak.

EAEko erakundeen zerbitzu bikoiztasuna aztertzeko Eusko Legebiltzarreko batzordean hitz egin du Fernandezek. «Krisi garai honetan erkidegoei eskumenak gutxitzeko giro politikoa dago Espainian», salatu du.


Beñat, Athleticera?

Sevillako komunikabide batek aurreratu duenez, erdilari bizkaitarrak bost denboraldirako fitxatuko luke, eta Ibaiganeko klubak zortzi milioi finko eta beste lau aldagarrietan ordainduko lituzke.

Sevillako komunikabide batek aurreratu duenez, Athletic eta Betis akordio batera iritsi dira Beñat Etxebarria fitxatzeko.

Horrela balitz, Betiseko erdilari bizkaitarrak bost denboraldirako fitxatuko luke Athleticekin, eta Ibaiganeko klubak zortzi milioi finko eta beste lau aldagarrietan ordainduko lituzke.

Iñaki Ibañez Beñaten ordezkariari gaiari buruz galdetu dio ETBk, eta hark esanda, Athleticek ez dio Betisi jokalaria fitxatzeko eskaintzarik mahai gainean jarri.


Gazi gozoak

Pilota munduan buru-belarri sartuta gaudenok une gazi gozoak bizitzen ari garela esatea da bidezkoena, gazitik gehiago agian. Aldiz, pilota azaletik bizi duenak —eskuzko profesional maila bakarrik hartzen duenak ‘pilotatzat’— bizkaitarrek eta Bizkaiko pilotak osasun bikaina dutela aipatu dezake. Hala eman zuen aditzera, gainera, politikari batek ETB-1 kateko binakako final nagusiari so.

Danel Elezkano, Rezustarekin batera, txapeldun berria da binakakoan. Bejon dagiola, zorionak bene benetan! Oier Etxebarria eta Aitor Elordi ere bikain bigarren mailan, eurak ere txapeldun. Horiei ere zorionak, nola ez! Baina ez gaitzala argi printza horrek itsutu, zeren, barnean, Bizkaiko pilotaren osasuna ez baita ona.

Laster, berriz Danel Elezkanori berari eta gehiago agian Mikel Urrutikoetxeari begira egongo gara denok, buruz burukoa dator eta. Hala behar du gainera; ea beste lorpenik ere badatorren gurera. Baina, artean, gazteekin eta beheko mailetan egin behar da lan, eta hor erreparatu geroko izarrak lortzeko bidean. Eta ez esku pilotan bakarrik, baita palan, zesta-puntan edo nesken eskuzko zein palako jardunetan ere. Momentu honetan, bizkaitarron osasuna eskasa da. GRABNI txapelketan, federazioen arteko lehiaketa nagusian, bertokoen papera, oso makala. Txarra eskuzko ezker horman, berdin erremintan, eta hala moduzkoa zesta-puntan eta trinketean.

Non da akatsa? Zer da hobetu beharrekoa? Nondik hasi eta non bukatu beharko da eraldaketa? Horren guztiaren hausnarketa sakona behar du euskal pilotak. Egin beharreko lana, noski, gure izarren distira txalotzen dugun artean.


Elkarretaratzea egin dute Beasainen epaiketa politikoen amaiera eskatzeko

Dozenaka lagun elkartu dira gaur iluntzean Beasainen Epaiketa politikorik ez! 28ak ere LIBRE goiburuarekin. Hain justu ere, Auzitegi Nazional espainiarrean atzo 28 gazte independentisten aurka hasi zuten epaiketa salatzea zuten asmoa “eta atzetik etorriko direnak bertan behera uzteko eskatzea”.

Atzo, epaiketara agertzea uko egin zioten bost gazte atxilotzeko Loiolako (Azpeitia) giza harresia Ertzaintzak indarrez desegin ondoren, Aske Gunearen bultzatzailek ekintzaren helburua betetzat jo zuten. Euren arabera “salbuespen politikekin eta epaiketekin bukatzeko bide luzean urrats berria” izan zen.

Ehunka lagun bildu ziren Loiolan antifaz eta peto laranjak soinean, eta koloretako pelukak zituztela. Bost auzipetuak zituzten euren artean ezkutaturik. “Guztiak gara gazte auzipetuak, epaiketa hau euskal gazteriaren kontrakoa da”, zioten. Tartean goierritarrak ziren ugari eta Goierriko HITZAri han bizitakoaren eta sentitutakoaren lekukotza eman diote. Biharko HITZAren papereko alean irakurri ahal izango da albistea eta web atarian izango da ikusgai testigantzekin osatutako bideoa.


Ana, abenturako azken kanporatua, gaur gauean, 'El Conquis' eztabaida-saioan

Aurrez ikusi gabeko irudiak erakutsiko dituzte 22:30ean hasiko den saioan, Anak abenturatik irtetean egindako aitorpenekin batera.

Abenturako azken duelua galdu ondoren, Ana gasteiztarra izango dute 'El Conquis' saioan gonbidatu. Karibean bizitako azken eguna latza izan zen Anarentzat, eta oso gaizki jokatu zuen Eider eta Gotzonen kontrako duelua.

Saioak, gainera, aurrez ikusi ez diren abenturako irudiak eskainiko ditu: dueluko irabazleen itzulera kanpamendura eta Odei eta Seletaren egoera kanpamendu aberatsean. Gainera, Anak abentura uztean egin zituen aitorpenak erakutsiko ditu.

Joseina Etxeberriak musika jarriko du programan, Ainhoa Etxebarriak sare sozialetan egingo diren komentariorik onenak berreskuratuko ditu, Humberto Gutierrez abenturako protagonistetako baten paperean jarriko da eta saioko 'conquistologo'ek Karibean gertatzen diren nondik norakoak aztertuko dituzte. Asteazkeneko solaskideak Juanito, Isa, Arantza, David, Eneko, Isma, Lorea eta Jass izango dira.

'El Conquistador del Caribe' asteazkenetan izaten da ikusgai, 22:30ean, ETB2n eta eitb.eus-en.


Klik Eguna Arrasaten, argazkitan


Bideoa | Zein da zuretzat aurtengo zurrakapoterik onena?

Tortillak prestatu bitartean, jaietako hamasei kuadrillek prestatutako zurrakapotea dastatzeko aukera izan dute Solabarriara bertaratutakoek. Aurten gainera, Alaiakek Zurrakapote Kofradia sortu du eta ohorezko kofrade izendatu du Herriko Taldeak. Azkenengo egunean jakingo dugu nork prestatu duen zurrakapoterik onena eta txarrena.


Irujo eta Barriolaren arteko finala, zuzenean, igandean, ETB-1en

Eguneko beste hitzordu nagusiak, Bizkaia Bilbao Basket-Caja Laboral saskibaloi derbia eta aizkolarien Eusko Label Saria izango dira.

Juan Martinez de Irujok eta Abel Barriolak jokatuko duten lau t''erdiko finalari arreta berezia eskainiko dio Euskal Telebistak igandean. Hitzordu garrantzitsuaren zuzeneneko emanaldiaz gain, lehiaren azken orduaren berri eskainiko dute eguneko albistegi eta kirol tarteetan. Xabier Euzkitze eta Joxan Tolosa izango dira berriemaile arratsaldeko bostetan hasiko den ''ETB Kantxa'' saioan; Elena Azpeitiak, berriz, Atano III pilotalekuko giroa eta bertara bildutakoen iritziak bilduko ditu. Jaialdia Xala-Pascual eta Saralegi-Begino bikoteen arteko norgehiagokak zabalduko du. Irujoren eta Barriolaren arteko finala eitb.com bitartez jarraitzeko aukera ere izango da, igandean, 17:00etatik aurrera.

Goizean, saskibaloiari eskainitako tartean, ACB Ligako bi euskal taldeen arteko derbia izango da ikusgai: Bizkaia Bilbao Basket-Caja Laboral. 12:30ean hasiko da norgehiagoka eta Xabier de la Fuentek eta Josean Aldalurrek egingo dute kontakizuna. Valentin Elgezabal arduraduko da elkarrizketak egiteaz.

Arratsaldeko lauretan herri kirolei zabalduko diete leihoa. Hilaren 6an Lizarran jokatutako Aizkolarien Binakako Eusko Label Txapelketa eskainiko da Koldo Aldalur eta Joxe Etxebesteren eskutik. Juan Jose Lopez Azpilikueta eta Ander Erasunek Aitor eta Antonio Senosiain anaien aurka neurtuko dituzte indarrak.

Amaitzeko, ''Gol Festa'' saioak, Mikel Olazabalek aurkeztuta, futbol jardunaldiaren errepasoa egingo du arratsaldeko (19:30) eta gaueko (21:50) edizioetan.


Legorretako Euskara Plana osatzeko deialdi zabala egin dute ostegunerako

Legorretan Euskara Biziberritzeko Plana diseinatzeko prozesua akaberara iristen ari da. Udalak, Ahize enpresaren aholkularitzaz, azarorako zehaztuta zituen lau bileretatik azkenekoa etzi, osteguna, egingo dute, 20:00etatik 21:30era, udaletxean.

EBPN delako euskara plana diseinatzeko deialdi berezia da, azken batzarrerako. Egitasmoak bere «onena» eman dezan, legorretarren parte-hartzea eta laguntza eskatu du Udalak. Etziko bilerara joateko gonbita iritsarazi die herritar guztiei.

Euskara planak jaso beharko lituzkeen ekintzak aztertuko dituzte, ekimenak adosteko.


Asteburuan irabazi eta gero, gora begira jarri da Trintxerpe

Ohorezko Erregional Mailako talde pasaitarrek ontzat eman dezakete asteburua. Euren puntu zakuari lau puntu erantsi zizkioten Pasaiak eta Trintxerpek: zuri-urdinek hiru lortu zituzten etxean Behobiari 3-2 irabazi ondoren, eta antxotarrek bat lortu zuten Aretxabaletan.

Horrenbestez, bi taldeak mailako sailkapen nagusian erdialdetik gora jarri dira: bederatzigarren postuan dago Trintxerpe (11 punturekin), eta bosgarrenean, Pasaia (hamalau puntu dituzte).

Datorren asteburuan Pasaiak Urolaren bisita jasoko du Don Boscon, eta Trintxerpek etxetik hurbil jokatuko du, Rotetaren zelaian, hain zuzen.

Moreen puntu polita

Erregional Preferenteko Sanpedrotarrak puntu polita lortu zuen Astigarragako Mundarro taldearen zelaian. Husna berdindu zuten moreek, partida oso serioa egin zutelako. Kontuan hartu behar da, gainera, Mundarro mailako bigarren postuan dagoela, eta moreak behealdean


AEBetako Senatuak Siriari eraso egiteko baimena eman dio Obamari

Adostu duten agiriak 90 egunera mugatzen du esku hartze militarra, eta 60 egunera AEBetako Kongresuaren baimena berritu beharko luke Obamak. Errusiak ez du eraso militar bat babestea baztertu, NBEk ere babesten badu eta Al-Assaden gobernuak arma kimikoak erabili dituela frogatzen bada.

Amerikako Estatu Batuetako Kanpo Harremanetako Batzordea adostasunera heldu zen atzo Sirian esku hartze militar bati ekitearen inguruan. Senatuak Siriari erasotzeko baimena eman dio Barack Obama AEBetako presidenteari, baina mugak ezarri dizkio; 60 egun iraun beharko luke erasoak gehienera ere, eta beste 30 egunez luza liteke erasoa, AEBetako Kongresuak horretarako oniritzia emanez gero.

Washington Post egunkariaren arabera, zirriborro bat prestatu du Senatuak erasoaren mugak zehazteko. Obamak ezingo du soldadu amerikarrik Siriara bidali, "erreskate misioetarako" ez bada. Halaber, Senatuak Etxe Zuria behartuko du lege proiektua onartu eta 30 egunera irtenbide diplomatiko bat aurkeztera.

Senatuak zirriborroa datorren astean onartzea espero du Harry Reid Alderdi Demokrataren Senatuko buruak. Alderdi Errepublikarrak du gehiengoa ganbera horretan. Datorren astelehenean itzuliko dira lanera kongresuko kideak, eta egun horretatik aurrera eztabaidatuko dute Siriaren aurkako balizko eraso baten inguruan.

Joan den larunbatean azaldu zuen Obamak AEBetako Kongresuari baimena eskatuko ziola Siriaren aurkako eraso bat abiatzeko, erasotzeko "dena prest" bazuen ere.

Errusiak ez du esku hartzea baztertu

Errusiako presidente Vladimir Putinek ez du baztertu Sirian esku hartze miltar bat babestea, esku hartze hori Nazio Batuen Erakundeak babesten badu eta Baxar al-Assaden gobernuak arma kimikoak erabili zituela frogatzen bada.

Hala ere, Putinek ez du uste Siriako Gobernuak egin duenik abuztuaren 21ean Damasko kanpoaldean izandako eraso kimikoa. Hipotesi hori "barregarria" dela esan du, uste baitu Al-Assadek ez duela arma kimikoak erabiltzeko beharrik matxinoak setiatuta daudelako.

Eraso kimikoa izandako zonaldean hartutako frogak NBEko Segurtasun Batzordean eztabaidatu beharko liratekeela ere adierazi du Putinek.


Mezak Internet bidez emango ditu Azkoitiko parrokiak

Azkoitiko parrokiaren arduradunek aspalditxotik zuten webgune bat martxan jartzeko asmoa, eta koronabirusak eragindako konfinamendua izan dute aitzakia asmo hori egia bihurtzeko. Herritarrek elizara joaterik ez dutenez, meza etxetik jarraitzeko aukera izango dute aurrerantzean YouTube bidez eta baita azkoitikoparrokia.com atarian. Mezaz gain, otoitzerako gogoetak eta beste hainbat eduki ere eskainiko dituzte webgune horretan.


Paco Etxeberria: "Baliagarria litzateke lekuan bertan gertaerak berregitea"

Autopsiak egin zituen auzi medikua izan zen Etxeberria. Bere hitzetan sekula ez ditu ikusi gorpu batzuk suzko armaz egindako horrenbeste zaurirekin.

«Badago modua frogatzeko ez zela beharrezkoa izan, edo neurriz kanpokoa izan zela, edo nahi den bezala esan. Lekua bera ulertzea da gakoa». Paco Etxeberria auzi medikua izan zen, segadaren ondoren, Espainiako Poliziak hildako lau lagunei autopsia egin ziena. Emaitzak ikusita, zalantzak agertu zituen orduan, eta are zalantza gehiago sortzen dizkio orain bertsio ofizialak. «Tiroak goiko bidetik egin badira, 10 metro edo gehiagora egin dira. Nola izan ditzakete orduan tiroak hain distantzia gutxira?».

Akusazioek egindako eskaerekin bat egin du Etxeberriak: «Baliagarria izango litzateke gertaerak lekuan bertan berregitea, lekukoak daudelako. Besteak beste, [Joseba] Merino. Eta poliziak. Asko daude. Froga forentse bat litzateke». Akusazioen eskaerak ukatu egin dituzte epaitegiek, ordea; ez da inoiz egin halako frogarik. «Ziur aski, instrukzio epaile bat bera ere ez da badian egon».

1984ko martxoan, Eduardo Calvo Rojas zen guardiako epailea Donostiako epaitegian; berak egin zituen lehen instrukzioak. Espainiako Auzitegi Goreneko magistratu da gaur egun. Harekin harremanetan jarri da BERRIA, baina ez du galderarik erantzun nahi izan, denbora asko pasatu dela eta auzia instrukzio fasean dagoela argudiatuta. Geroztik, gutxienez beste zortzi epaileren eskuetatik igaro da kasua.

Harekin joan zen Etxeberria gorpuak altxatzera. «Ez ziguten utzi lekura bertara joaten. Epaileak ere ez zuen interesik erakutsi». Joan zirenerako, bi gorpu eramanda zeuzkaten Pasai Antxora, eta besteen bila ari zirela esan zieten. «Une hartan sinetsi genuen tiroketa ezin zela harroken gainean izan». KAAko kideak ihes egiten saiatu zirela azaldu zieten, baina lekua ikusita, ez zaio sinesgarri gertatzen. «Ihes? Nora?».

Autopsiak egitean ere sumatu zuen gauza arrarorik. «Jende asko zegoen: Donostiakoak eta kanpotik etorriak. Zergatik? Euforia zegoelako. Bataila irabazi zutelako. Gaur egun eskandalu bat litzateke, baina orduan ohore bat zen».


Ortzadar elkartearen erakusketa

Ortzadar argazki elkartearen erakusketa

Non: Barrena kultur etxean


Zaindu ditzagun haurrak!

Herbehereetako aste santuak soinu-bandarik baldin badu, soinu-banda hori Johan Sebastian Bachen Pasioa San Mateoren arabera-rena da; Bachen pieza erraldoi hau, aste santuko ospakizunak eta holandarrak, Sevilla eta prozesioak bezain bereizezinak dira.

Zer du, bada, pieza honek hain maitatua izateko?

Pasioa San Mateoren arabera, Bachek 1727ko ostiral santurako sortu zuen opera moduko pieza bat da: oratorio sakro bat. Jesusen azken afaritik gurutzean hiltzen denera arte gertaturikoa kantatu eta errezitatzen da.

Ez dago hala ere erlijiosoa izan beharrik Pasioa San Mateoren arabera estimatzeko; ezta testu alemana ulertu beharrik ere! Joan zen astean Paul Witteman kazetariak bere telebistako programan esanda bezala: «Urtean behin elizak bete-beterik ageri dira Holandan; ez Jainkoarekiko sinesmenagatik, Bachekiko sinesmenagatik baizik». Mikel Laboaren Komunikazio-inkomunikazioa dabilkit gogoan: San Mateoren azken mugimenduko korua eta Laboa, elkarrekin kantuan.

Pasioa, benetan da monumentala: musikalki, teknikoki, jenialtasuna baina harantzago doa (Bachek beste dimentsio batekoa behar zuen izan!). Eta piezak giza kondizioaz, gorputz eta arimaren min eta maitasunaz transmititzen duenarekin, edonoren bihotzean den humanitateak, musikarenean etxea aurkitzen du, galduriko bi adiskide zaharrek elkar topatuko balute bezala.

Bachek bere bizitzan zehar hiru aldiz interpretatu zuen Pasioa: azkena, 1742an. Orduz geroztik, eskuizkribua armairu batean gorderik egon zen, Felix Mendelssohn konpositoreak 1829an berriro ere berreskuratu zuen arte.

Eta niri, hainbeste aldiz jo izan dudala pentsatzen dudanean, nolabaiteko nahigabea sortzen zait urdailean; produktu bihurtzearen ondorioz, sakratua dena zikindu izan banu bezala. Pasio sukarra muturrekoa baita Holandan. Sinestezina irudituko zaizuen arren, karaoke moduko pasioak ere eskaintzen dira: orkestrak pieza jo eta ikuslegoak kantatu egiten du! Entzulegoa pozik eta musikariak frustraturik... baina babarrunak ordaindu beharra daude!

Aurtengoan, ordea, zorioneko gaude. Reinbert De Leeuw musikaria etorri baitzaigu Pasioa zuzentzera, gure Holland Baroque taldera. Holandan ikono den pianista eta musika garaikidean jakitun den gizon honek oilo ipurdi bihurtu gaitu.

De Leeuw, munduan zehar, 80ko hamarkadan eginiko Satieren piano piezen grabazioak egin zuten famatu. 78 urte ditu baina bigarren aldiz zuzentzen duen Pasioa da gurea. Elkarrizketa batean esan zuen ez zuela hil nahi behin ere Pasioa zuzendu gabe. Eta Holland Baroquek bere burua eskaini zion horretarako. Konbinazio berezia: antzinako musikan espezializaturiko talde bat, musika garaikidean espezializaturiko gizonaren zuzendaritzapean.

Musika, musika da ordea.

Noizbait Satieren disko horrekin topo egiten baduzue, ez iezaiozue ihes egiten utzi. Reinbertek beste edozein bertsiotan baino tempo mantsoagoak erabiltzen ditu (Itxaron dezala munduak!). Mistikotasunetik zerbait badu haren pianoa jotzeko moduak. Reinbert eta Bach: lehena ateoa eta bigarrena luterano sutsua, baina... dimentsio bera.

Eta dimentsio horretara eraman gaitu, bai orkestra, eta baita Nederlands Kamerkoor korua ere. Reinberten piano bihurtu gara, hauskor baina indartsu.

San Mateoren hasierako korua jotzen ari ginela esan zigun zerbait datorkit burura: lehendabiziko mugimendu horren erdialdera, haurren koru txiki bat kulparik gabeko arkume hitzak kantatuz sartzen da. Bachek, haurrek kantatzen dituzten hitzak, beltzez ez eta gorriz idatzi zituen eskuizkribuan. Eta koral honek duen garrantzia indartzeko asmoz, publikoaren atzeko podium batean jarri ditu posizionaturik haurrak Reinbertek, han goian, bakar-bakarrik. Haurrak kantuan hasi aurretik, gure bolumena ia entzunezineraino jaitsarazi zigun lehen entseguan: «Haurrak, haurrak; zaindu ditzagun haurrak!», esan zuen. Behin eta berriro errepikatu digu haurrak entzungarri egin behar horren kontua.

Publiko arteko norbaitek lehendabiziko kontzertuaren ostean, momentu hori honela deskribatu zigun: «Hasierako nota horietan barrena, Bachek humanitate osoa oinez darama, eta haurren ahotsei orkestraren bolumen baxuak eginiko lekuak, bihotz inuzenteek munduan duten garrantziaren ikaragarritasuna agerian utzi du...».

Hitzak besterik ez dira hauek, noski.

Baina Bachek haurren hitzak gorriz idatzi zituen.

Eta Reinbertek guri isiltzeko eta haurren hitza entzuteko esan zigun.

Hainbeste gerrate eta min mundu honetan.

Eta gu, bihotz inuzentedunen ahotsari zor diogun arreta eta errespetuari entzungor.


Aranzabalek zail du Ligako presidente izateko hautagaitza aurkeztea

Asteartean amaitzen da epea LFPko hauteskundeetan hautagai izateko abalak aurkezteko. Tebasek 37 abal dituela baieztatzen bada, Eibarko presidente ohia ez litzateke gutxieneko abal kopurura iritsiko.

Ligako Hauteskundeetako Komisioak ezeztatu egin du Alex Aranzabalek aurkeztutako helegitea eta argitu du Javier Tebas hautagaia abalatu dutenek ezingo dutela beste hautagai baten hautagaitza babestu.

Javier Tebasek 37 abal dituela baieztatzen bada Eibarreko presidente ohia ez litzateke iritsiko hautagai izateko beharrezkoak diren gutxieneko abal kopurura. Astearte honetan amaitzen da abalak aurkezteko epea.


Fakirraren doinuak

Imanol Lurgain da Harkaitz Canoren 'Fakirraren ahotsa' nobelaren protagonista. Imanol Larzabalen eta bizi izan zeneko garaiaren oihartzunak dakarzkigu gogora fikziozko pertsonaiak. Nobelan kantu askoren oihartzuna ere badago eta literatur lan hauen pasarteekin, eta horiei lotutako kantuekin osatu dugu irratsaioa.


Soraureneko sutearen erremate eta freskatze lanekin jarraitzen dute

Sutea kontrolpean dago ostiral goizetik. Orotara, suak 14 hektareako eremua erre du.

Zangozako eta Cordobilla suhiltzaileak Soraureneko sutea kontrolatzen, errematatzen eta freskatzen jarraitzen dute. Sutea ostegunean hasi zen.

Foru Gobernuak ohar baten bidez aditzera emandakoaren arabera, sutea kontrolpean da ostiral goizetik, eta 19:00ak aldera alerta 1 mailara jaitsi zuten, Ingurumen Ministerioko langileek eta hegazkinek alde egin ostean.

Lehen datuen arabera, erretako eremua 14 hektareakoa da, zuhaitzak gehienbat (pinuak, haritzak, pagoak) eta esparrua era naturalean onbidera daitekeela uste dute.

Errei bat, itxita

N-121 errepideko errei bat itxi egin dute, Irunerako noranzkoan, eta Foruzaingoa zirkulazioa kudeatzen ari da.

Sustapen Departamentuko Errepideetako Zerbitzua ari da eremua zaintzen.


San Juan sua piztuko dute larunbat arratsaldean Errepublika plazan

Hilaren 23an, San Juan bezperan, San Juan sua piztuko dute Hendaiako Errepublika plazan, 19:30ean (Sagarno Egunaren ondoren). Antolatzaileek dei egin diete herritarrei ohitura zahar horrekin bat egiteko. “Ez ahantz etxetik ekartzea sutara botatzeko zerbait: trapu edo tresna zaharrak…”, esan dute Baleak Euskal Kultur Elkartetik.


Stein gogoan

Ostiralean 30 urte bete ziren GALek Angel Gurmindo, Stein, eta Bixente Perurena, Peru, hil zituela. Bi iheslari politikoak omentzeko ekitaldia antolatu zuten haien lagunek eta Ipar Euskal Herriko Sortuk larunbatean Hendaian. GALek eta gerra zikinak eragindako samina oroitzeaz aparte, gatazkaren konponbiderako mezua zabaldu zen ekitaldian.

Jokin Etxeberriak hartu zuen hitza Sorturen izenean . “Gerra zikinak, Espainiako estatuak, erail zituen Peru eta Stein. Estatu horren azpijokoa eta maltzurkeriak oraindik dirau. Euskal Herriak duen egoera berriaren inguruan zabaldu diren aukerak indargabetzeko asmoa besterik ez dute Espainiako eta Frantziako estatuek”. Estrategia horri aurre egiteko tresna herri gisa gatazka gaindituz joatea bakea eta justizia eraikitzeko. Ezker abertzaleak sortutako mina onartzeko prest dagoela adierazi zuen eta beste eragileei gauza bera egiteko eskatu zien.


Haizea Uranga, Elene Viles eta Mirari Uria mailaz igo dira Realarekin

Realaren emakumezkoen bigarren taldean jokatzen dute hiru futbol jokalari azpeitiarrek, eta Lehen Nazional ligara igotzea lortu dute.

Haizea Uranga, Elene Viles eta Mirari Uria futbol jokalari azpeitiarrak Lehen Nazional ligara igo dira Realaren emakumezkoen bigarren taldearekin. Espainiako Futbol Federazioak lehiaketetarako ezarritako irizpideei jarraituz, Euskadiko Futbol Federazioaren zuzendaritzak erabaki zuen txapelketa autonomiko guztiak amaitzea, jokatutako azken jardunaldiak utzitako sailkapena errespetatuz.

Urangak, Vilesek eta Uriak jokatzen duten Reala Euskal Ligako sailkapeneko lehena zen 64 punturekin, Eibar B bigarren sailkatuak baino zortzi puntu gehiagorekin. Jokatutako 23 partidetatik 21 zituzten irabazita, eta bana berdinduta eta galduta. Datuak oso adierazgarriak dira; 105 gol sartu dituzte 23 jardunalditan eta zortzi gol besterik ez dituzte jaso.

Bi denboralditan jarraian lortutako bigarren maila igoera dute, halaber, hiru azpeitiarrek. Talde txuri-urdinarekin iaz lortu zuten Euskal Ligara igotzea Urangak, Vilesek eta Uriak; orain, berriz, Lehen Nazional ligarako txartela eskuratu dute.


Made in Urola artisau azoka egin dute Zumarragan

Inguruko artisauen produktuak ezagutzera emate aldera, Made in Urola azokaren bigarren eguna ospatu dute gaur Zumarragako eta eskualdeko artisauak. Azokako kideak ere, egun pandemiak sortutako egoerara moldatu beharra izan dute. Udako edizioa bertan behera geratu ostean, Udaletxeko Kultura Sailak neguko azoka bi egunetan banatzeko erabakia hartu zuen, horrela postuen arteko distantzia mantendu eta jende pilaketak ekiditeko helburuarekin.

Hau horrela, aurtengo edizioaren lehenengo zatia abenduaren 20an egin eta gero, gaur goizean elkartu dira berriro ere Urolako artisauak Euskadi Plazan beiraz hornituta dauden arkupeetan. Guztira 12 postu elkartu dira gaurko egunean, eta segurtasun neurriak uneoro errespetatu dira: postuen arteko distantzia, seinalatutako ibilbidea sarrera eta irteerarekin, gel hidroalkoholikoaren eta musukoaren derrigorrezko erabilera eta pertsona-kopuru mugatua. Zozketa egin zuten artisauen artean, eta horren arabera erabaki zuten zein izango ziren egun batean edo bestean azokan egongo ziren postuak.

Gaur goizean bertan egon den artisauetako bat izan da Ane Miren Ormazabal, Nauena markaren sortzailea. Bere postuan euskara eta diseinua uztartzen dituen produktuez gozatzeko aukera izan dute erosleek: «Material naturalak erabiltzen saiatzen naiz: egurra, kartoi birziklatua, kotoi organikoa. Elementu hauekin hainbat produktu sortzen ditut, esaterako: koadernoak, kotoizko poltsak, esaldiak dituzten egurrezko kartelak…». Salmentei dagokienez, gaurko egunean aurrekoan baino «gutxiago» saldu duela kontatu du Nauena markaren sortzaileak, baina bestalde «gaurko giro lasaia» eskertzekoa izan dela aitortu du. Honekin bat etorri da Jennifer Peña saltzailea, kakorratz-lana eta bitxiak egiten dituena: «Egia da aurreko egunean jende gehiago ibili zela, baina gaur elurra dela eta jende gutxiago espero nuen arren produktu ugari saltzen ari gara. Oraindik Errege eguna falta denez, jendea aukera aprobetxatzen ari da».


Partida, hemeretzira

Olaizola II.a-Imazek eta Ezkurdia-Zabaletak binakako finalean sartzeko aukera dute gaur jokoan. Pilota aukeraketak partidaren giroa berotu du

Binakako Txapelketak gaur ezagutuko apirilaren 8ko finalean ariko den lehen bikotea. Edo, agian, biak. Olaizola II.ak eta Imazek Ezkurdia eta Zabaletaren aurka jokatuko dute Bilbon, finalerdietako ligaxkako hirugarren jardunaldiko lehen partidan. Irabazlea hiru aste barru itzuliko da. Olaizola II.a eta Imazen kasuan, dena den, aski dute hemeretzi tanto egitearekin.

Binakako Txapelketako bikoteei kalkulagailua ateratzeko egunak iritsi zaizkie. Tira, kontuak ere ez dira hain zailak. Olaizola II.ak eta Imazek gaur hemeretzi tanto behar dituzte finalerako sailkatzeko. Galduz gero, bihar Altuna III.ak eta Martijak irabaztea beharko lukete.

Ezkurdiak eta Zabaletak, aldiz, 22-18 edo emaitza hobeagoarekin irabazi behar dute gaur. Hala izan ezean, Altuna III.ak eta Martijak bihar irabaztea beharko lukete. Aldiz, Ezkurdia-Zabaletak 22-19, 22-20 edo 22-21 irabaziko balute, bi bikoteak sailkatuko lirateke finalerako, eta Elezkano II.a-Rezusta aukerarik gabe geldituko lirateke. Aukera duen beste bikoteak bihar jokatuko du Altuna III.a-Martijaren aurka. Altunaren belauneko kolpeak hobera egin du, eta Gasteizen ariko da.

Partidak ikusmin handia sortu du, eta jende asko espero da Miribillan. Mila sarrera erreserbatuta daude, eta espero dute 1.500 ikusle ere izatea. Iragan asteazkenean, gainera, gatz gehiago bota zioten partidari Ezkurdiak eta Zabaletak. Aukeraketan gustuko pilotari aurkitu ez zutela esan, eta kritika zorrotza egin zuten. Iragan astean Aspekoek txapelketa guztiko partidarik onena jokatu zuten; hala ere, apustuak Olaizola II.a-Imazen alde irtengo dira alde txikiarekin (100-80ri). Aurretik, ligaxkan, bi aldiz jokatu zuten elkarren aurka, eta bana irabazi zuten. Aurrenekoa Olaizola II.a-Imazek (22-13), Beran (Nafarroa); eta bigarren itzulikoa Ezkurdia-Zabaletak (22-21), Iruñean.


Eurokopako jardunaldia berriro ere Bilbon

Bilbao Basketek eta Panioniosek egoera ekonomiko larria dute, eta lehen jardunaldian jipoia jaso zuten biek.

Bilbao Basketek Panioniosen kontra jokatuko du Eurokopako Last 32ko bigarren jardunaldian Miribillako pabiloian.

Bi taldeek galdu egin zuten aurreneko jardunaldian. Izar Gorriak jipoia (105-87) eman zion Bilbao Basketi Eurokopako Last 32ko aurreneko neurketan. Serbiako taldea jaun eta jabe izan zen Pionirreko kantxan, eta Pueyoren gizonek ezin izan zuten Belgradeko taldea gelditzeko ezer egin. Greziarrek, berriz, etxean galdu zuten Nizhny Novgoroden aurka (75-89).

Porrot hori jasotzeaz gainera, bi taldeak egoera ekonomiko larrian daude. Talde bizkaitarrean, Gorka Arrinda akziodun nagusiak eskaintzak hilaren 20tik aurrera entzuteko adostu zuen jokalariekin. Beraz, egora nahiko nahasia dago Bilbon.


Langile batek atzamarrak moztu ditu istripu batean, Lekunberrin

M.B. 22 urteko alemaniarra Irurtzuneko Osasun Zentrora eraman dute.

Langile batek bi eskuetako atzamar erakusleen hirugarren falangeak moztu ditu Lekunberriko Agrozumos enpresan izandako lan-istripuan. Ezbeharra 15:56ean gertatu da.

Langilea, M.B. 22 urteko alemaniarram Irurtzuneko Osasun Zentrora eraman du Leitzako anbulantzia batek, eta Irurtzunen artatu dute.

Ondoren, anbulantzia berak Nafarroako Ospitalera eraman du, Foru Gobernuaren komunikatuaren arabera.


Saharara janaria bidaltzeko beste pauso bat

Aurretik eskoletan eta urtarrilaren 23an herri mailan egin zen Saharako errefuxiatuen aldeko janaro bilketa. 2.500 kilo janari bildu ziren aste horretan eta Tindufeko kanpalekuetara bidaltzeko unea heldu da. Aurretik, baina, beste pauso bat bete behar izan dute Darahliko kideek: bildutako kaxak Zestoara eramatea.

Zestoako Wadna elkarteak bere almazen batean gordeko ditu eskualdean jasotako kaxa guztiak eta Sahararen aldeko Euskal Karabana ateratzear denean, Donostiara eramango dituzte Euskal Herri mailan jasotako materialarekin batera kanpalekuetara bidaltzeko.


Jon Orbegozo, modako goleatzailea


Sahararen aldeko kultura astea antolatu du El Watanek

El Watan elkarteak Sahararen aldeko kultura astea antolatu du aurten ere, “arazoek bere horretan jarraitzen dutelako, bai politikoek eta baita giza eskubideen alorrekoak ere”.

Elkartasuna beharrezkoa dela gogorarazi dute El Watanetik, irtenbide politiko baten beharra bezala. Hango egoeraren berri emateko antolatu dute kultura astea.

Egitaraua:

Gaurtik igandera. Argazki erakusketa, pitxien erakusketa eta salmenta, udaletxeko areto nagusian.

Bihar, 19:00etan. Aurtengo proiektuen bideoaren aurkezpena, udaletxean.

Etzi, 19:00etan. Afari sahararra, Ibargain elkartean.

Etzidamu, larunbata. 18:00etan: Errefuxiatu kanpamentuetara eramandako antzerkia, Doneztebe plazan. 19:00etan: Dokumentala, udaletxeko areto nagusian: El problema. Testimonio del pueblo saharaui. Iaz Donostiako Giza Eskubideen Zinemaldia irabazi zuen lan horrek. Ondoren, solasaldia egingo dute.


Atzera egin behar izan du, babes faltagatik

Administrazio publikoaren lege egitasmoa bertan behera utzi du Jaurlaritzak, onartzeko boto nahikorik ez zuelako.EH Bilduk, PSEk, PPk eta UPDk negoziatzeko «borondate falta» egotzi diote Urkulluri

Aurrera ateratzeko babes nahikorik ez zuela ikusirik, administrazio publikoaren lege proposamena atzera bota du Eusko Jaurlaritzak. Lege egitasmoa ez dute eztabaidatu ere egin Eusko Legebiltzarrean, osoko bilkura hasi baino ordu eta erdi lehenago iragarri duelako Josu Erkoreka eledunak gobernuak lege proiektua erretiratzen zuela. Osoko zuzenketak aurkeztuta zeuzkaten EH Bilduk, PSE-EEk eta UPDk, eta, hortaz, ezinezkoa zuen gobernuak lege proiektua onartzea. Testua baztertuta, hauteskundeen ondoren lege egitasmo berria aurkeztuko du Jaurlaritzak, «oposizioko taldeen ekarpenak aintzat hartuta», Erkorekaren arabera.

Iazko irailean aurkeztu zuen administrazio publikoaren lege proiektua Jaurlaritzak. Bereziki bi helburu bete nahi zituen lege egitasmoarekin: batetik, EAEko sektore publikoaren sailkapena, osaera eta antolaketa arautzea, eta bestetik, «gobernu onaren» printzipioak erregulatzea, administrazio «sinpleagoa eta gardenagoa» lortuz eta herritarren parte hartzea bermatuz. Oposizioko taldeek, ordea, hasieratik baztertu zuten lege proiektua, eduki askorekin ados ez zeudelako. Desadostasunak 300 zuzenketa partzial baino gehiagotan islatu zituzten, eta baita osoko zuzenketetan ere —PPk ez gainerako taldeek aurkeztu zituzten—. Irailetik hona jarrerak hurbiltzeko gai ez da izan Urkulluren gobernua, eta legebiltzarraren eztabaidaren atarian egin behar izan du atzera.

Legealdi honetan bigarren aldia da Eusko Jaurlaritzak babes faltagatik lege proiektu bat atzera bota behar izan duena. Duela bi urte, 2013. urteko aurrekontu egitasmoa erretiratu behar izan zuen, aurrera egiteko aukerarik ez zuelako. Urkulluren lehen aurrekontuak ziren, eta legebiltzarreko eztabaidaren bezperan utzi zituen gobernuak bertan behera, oposizioko talde guztiek osoko zuzenketak aurkeztu eta gero.

Oraingoan ere Jaurlaritzak ez du ongi hartu oposizioak lege egitasmoaren aurka egitea. Erkorekak «hauteskunde interesei» begira «betoa» jartzea egotzi die taldeei. Gobernuak premiaz egindako bileran eman du Erkorekak egitasmoa bertan behera uzteko erabakia, eta oposizioari Jaurlaritza «ahuldu» nahi izatea egotzi dio. Erkorekaren arabera, gobernuak akordioak lortzeko borondatea izan du, eta zuzenketa partzial «asko» onartzeko prest egon da.

Akordiorik ezean, aurten beste lege egitasmo bat aurkeztuko duela iragarri du Jaurlaritzako eledunak, eta prest agertu da oposizioaren iradokizunak bertan jasotzeko. Izan ere, azpimarratu du Gernikako Estatutua onartu zenetik 36 urte igaro direnean, ezinbestekoa dela «arau hutsune» bat estali, administrazioaren funtzionamendua «modernizatu» eta lehen aldiz herritarrei politika publikoei buruzko informazioa jaso eta ebaluatzeko aukera emango dien legea izatea.

Borondaterik ez

EH Bilduk, PSE-EEk, PPk eta UPDk, ostera, lege egitasmoa negoziatzeko borondaterik ez izatea egotzi diote Jaurlaritzari. Osoko bilkuran behar zuen eztabaida azkenean legebiltzarreko korridoreetan egin dute legebiltzarkideek. Garratza izan da ika-mika, erantzukizunak elkarri leporatuta.

Jeltzaleek, baina, ukatu egin dute oposizioarekin akordioak egiteko borondaterik agertu ez izana. Joseba Egibarrek zehaztu du EH Bilduri eskaini ziotela haren zuzenketa partzial guztiak onartzea, baina koalizioak eskaintza baztertu zuela. Unai Urruzunok, ordea, ukatu egin du hori. Haren esanetan, EH Bildurekin egindako ahalegina bilera bat baino ez zen izan, baina akordiorako borondaterik ez zuten ikusi jeltzaleengan. Lege egitasmoaren gabeziak bere horretan jarraitzen dutela esan du EH Bildukoak, besteak beste legeak ez dituelako udal eta foru erakundeak kontuan hartzen. «Arazoa lege proiektuaren muinean dago, eta hori ezin da konpondu zatikako zuzenketak onartzen».

Negoziatzeko borondaterik ez izatea leporatu dio PSEko Jose Antonio Pastorrek gobernuari. «Sozialistekin harremanetan ere ez dira jarri», salatu du. Lege egitasmoa «oso kaskarra» dela uste du PSEkoak, eta desadostasunak «sakonak» direla dio: «Sektore publikoa eta gardentasuna ulertzeko moduan ez dugu bat egiten». PPk ere salatu du bere taldearekin ez dela negoziaziorik egon. Borja Senperren irudiko, lege egitasmoa bertan behera utzi izanak erakusten du gobernua ez dela gai akordioak lortzeko. Gainera, «ostrukarena» egitea leporatu dio Jaurlaritzari, legebiltzarreko eztabaidari uko egin diolako. UPDko Gorka Maneirok «harrokeriaz» jokatzea egotzi dio Jaurlaritzari: «ETAren preso batekin hitz egiten du, baina ez talde parlamentarioekin».

Egibarren ustez, berriz, gobernuaren «ahuldadea» agerian utzi nahi izan du oposizioak. Hala ere, aitortu egin du jeltzaleen jarrera «zuzena» izan arren «asmatzeko» gai ez direla izan.

LAB sindikatuak, berriz, ohar baten bidez eman du iritzia. Haren ustez, lege egitasmoa baztertuta, agerian geratu dira EAJren «ezintasunak» sektore publikoan akordioak lortzeko.


Liburuaren Egunerako sei proposamen aukeran

Gogoan iltzatuta geratu zaizkien liburuak gomendatu dituzte Manex Agirrek, Itziar Ituñok, Manex Fuchsek, Ibon Gaztañazpik, Iraia Iturregik eta Pettik.


Osa eta Barruetabeña, gustura Portugalen egindako lanarekin

Maratoiko Munduko Kopako proba jokatu da asteburu honetan Portugalen, eta bertan izan dira Itxas-Gain klubeko Irati Osa eta Imanol Barruetabeña. Berez, adinagatik 23 urtez azpikoen mailan lehiatuko ziren, baina maila absolutoan atera ziren azkenean.

Ostiralean distantzia laburreko (5 km) finalaurrekoan izan zituzten, eta biak sailkatu ziren larunbatean egingo ziren finaletarako. Estropada hauetan Imanol Barruetabeña 12.a izan zen, eta Irati Osa 13.a.

Igandean distantzia luzeko estropada izan zuten, 30 kilometrokoa hain zuzen ere. Hemen Osak lortu zuen emaitza onena, 11. postuan iritsiz helmuga puntura. Barruetabeña 27.a izan zen.

Gustura itzuli dira biak Portugaletik, egindako lanarekin, baina, bereziki, absoluto mailan lehiatu direlako.


Kolonialismoa bi artistaren begiradetatik

Uriel Orlow eta Jumana Manna sortzaileek erakusketa bana zabaldu dute Donostiako Tabakaleran. Bide ezberdinetatik bada ere, botere harremanak dituzte gogoetagai biek


Gaztainerre eguna ospatuko dute erretiratuek

Azaroaren 17an, zapatuan, arratsaldeko zazpietan erretiratuek elkartean Gaztainerre eguna ospatuko dute. Izena emateko epea zabalik: azaroaren 12an, astelehenean, eta 13an, martitzenean, 16:00etatik 18:00etara. Prezioa: 2 euro pertsonako. Gabonetako loteria ere, leku, egun eta ordu berdinetan salduko dutela jakinarazi nahi izan dute erretiratuen elkarteko kideek.


PARIS, GERRAREN IZUAK HARTUTA

Larrialdi egoera ezarria duela esnatu da Frantzia, ongi antolatutako hiru talde armatuk tarte laburrean eraso sorta bat egin eta gutxienez 129 lagun hil ostean Parisen. Estatu Islamikoak bere gain hartu du erantzukizuna. Bataclan aretoko erasoa izan da larriena: 89 hildako, gutxienez. Poliziak hiru lagun atxilotu ditu.

I zugarrikeria». «Sarraski ikaragarria». «Gerra irudiak». Jihadismoak bete-betean jo du Paris. Berriz ere. Oraingoan, ordea, inoiz baino gogorrago astindu du Frantziako hiriburua: gutxienez 129 hildako eta 300 zauritu izan dira. Horietatik 99 oso larri daude, eta hildakoen kopuruak gora egin dezake oraindik. Gorpu guztiak ez dituzte oraindik identifikatu. II. Mundu Gerratik sufritutako odoltsuena izan zen herenegun gaueko atentatu sorta. Ongi antolatutako hiru taldek denbora tarte laburrean hainbat tokitan jo zuten, bereizi gabe zibilei tiro eginez. Helburua: ahalik eta kalte handiena eragitea. Hirigunean asteburuko lehen orduez aprobetxatzen ari ziren herritarrak sarraskitu zituzten. Hildakoen zerrenda luzearen zamapean, izuak hartua esnatu da Frantzia. François Hollande presidenteak larrialdi egoera ezarri du: «Gerra ekintza izan da». EI Estatu Islamikoak bere gain hartu du erasoa.

Tiroak, leherketak, sirena hotsak. Telefono deiak, oihuak, negarrak. Beldurra, nahasmena, zalantzak, informazio kontrajarria. Parisen aspaldian izan den gaurik luzeena izan zen. Festa giroan hasi zen, futboleko lagunarteko partida batekin: Frantziaren eta Alemaniaren artekoa. Beste festa toki batean amaitu zen tragedia: Bataclan kontzertu aretoan 89 lagun hil zituzten. Tartean, jatetxeetako eta tabernetako terrazak tirokatu zituzten ezezagunek. Baina amesgaiztoa urrun da amaitzetik. Polizia erasotzaileen atzetik da, eta Parisko gune publikoak —eskolak, unibertsitateak, zinemak...— itxita daude. Ile-de-France eskualdean manifestazioak egiteko debekua ezarri du Poliziak; handia da beste atentatuak gertatzeko beldurra.

EIk ordu batzuen buruan bere gain hartu ditu erasoak. Muturreko talde islamista sunitak ohar baten bidez adierazi du «azken xehetasunera arte» prestatu dituela erasoak, Frantziak Sirian egin dituen erasoei erantzuna emateko. EIren etsaia izan arren, Baxar Al-Assad Siriako presidenteak muturreko talde sunitaren argudio berbera erabili du, eta Frantziaren kanpo politikarekin lotu ditu atentatuak.

Atentatua aldarrikatzeko adierazpen ofiziala kaleratu aurretik, Hollande presidenteak EIri egotzia zion sarraskiaren erantzukizuna. «Frantzia gupidagabea izango da basatiekin». Hiru eguneko dolua ezarri du, eta «segurtasun baliabide guztiak» indartu ditu. «Kanpotik planifikatutako gerra ekintza da». Bihar parlamentuaren aurrean hitz egingo du. «Frantzia indartsua da, eta zauritu egin badute ere, beti altxatuko da». Nazioarteko potentzien agintariek «babes osoa» eskaini diote Frantziari. Barack Obama AEBetako presidenteak adierazi duenez, «zibilizazio guztiari eginiko erasoak» izan dira.

Bernard Cazeneuve Barne ministroak azaldu ditu hartutako segurtasun neurriak: 1.500 militar hedatuko dituzte, hiriburua patruilatzeko, batez ere garraio publikoak eta «beste azpiegitura estrategikoak» zaintzeko. Mugen kontrolak ere zorroztu egin dituzte, eta Parisko ospitale guztietan plan zuriak indarrean jarraitzen du. Edonola ere, abenduan egitekoak diren klimaren bilkurari eutsi egingo diote.

Frantziako Estadioa

Frantziako Estadioan, Paris iparraldean, piztu ziren lehen alarmak herenegun gauean. 80.000 lagun ari ziren partida ikusten —Hollande eta Cazeneuve tartean—. 21:20an lehen leherketa gertatu zen —hiru izan ziren denera estadiotik gertu, erasotzaile suizidek soinean zituzten lehergailuak zartarazita—. Leherketak entzun eta sentitu ere egin zituzten harmailetan.

Hollande eta Cazeneuve helikopteroz ebakuatu zituzten, baina partidak bere horretan jarraitu zuen, «izua ez zabaltzeko». Norgehiagoka amaitzean, zelaian atxiki zituzten zaleak. Kanpoaldean dagoeneko anabasan eroria zen Paris.

Futbol zelaiko leherketak jazo eta minutu eskasera hasi ziren lehen tiroketak. Petit Cambodge eta Carillon jatetxeetan lehenengo, X. barrutian, Bichat kalean. Lekukoen arabera, auto batetik irten ziren bi ezezagun, burua estali gabe, eta arma automatikoekin —kalaxnikov motakoak, zabaldu dutenez— terrazetan eserita zeudenei tiro egin zieten. Bigarren kartutxotegi bat husteko astia ere izan zuten. Hamazazpi lagun hil zituzten hor, gutxienez. Autoa hartu, eta ondoko Cosa Nostra pizzerian beste bost hil zituzten.

Ia une berean, Charonne kalean beste tiroketa bat gertatu zen. «Ehun tiro entzun ditut. Bi edo hiru minutuz egon dira tirokatzen», adierazi dio lekuko batek Liberation-i. Gutxienez hemeretzi lagun hil zituzten hor. 21:45ean, beste leherketa bat entzun zen Voltaire etorbidean, Nation plazatik gertu. Erasotzaile suizida soilik hil zen eraso horretan.

21:50 inguruan hasi zen gaueko erasorik larriena. Bataclan aretoan sartu ziren lau erasotzaile, lekukoen arabera «Allah Akbar» oihuka eta tiro egiten. Fiskaltzak adierazi duenez, Irakeko eta Siriako gerrei erreferentziak egin zizkieten.

Minutu gutxiren buruan iritsi ziren segurtasun indarrak, eta ingurua hesitu zuten. Rock talde kaliforniar batek jotzen zuen, eta mukuru beteta zegoen. Atean barrikadak eraiki, eta banan-banan hasi ziren gatibuak exekutatzen, lekukoek kontatu dutenez. «Infernu» hitza erabili dute setioak iraundako hiru orduak deskribatzeko. Hiru euskal herritar zeuden aretoan, eta onik daude.

Urtarrileko Parisko atentatuetan gertatu ez bezala, Poliziak debekatu egin zien hedabideei asaltoaren irudiak ematea. Segurtasun indarrak Bataclanen indarrean sartzean amaitu zen itxaronaldi etsigarria. Bi minutu inguru iraun zuen oldarraldiak. Tiroketa luze bat izan zen, eta, polizia iturrien arabera, munizioa amaitutakoan erasotzaileetako hiruk gainean zituzten lehergailuak aktibatu zituzten. Laugarrena poliziek hil zuten.

Zortzi erasotzaile hilda

Ordu haietako kaosaren erakusle, setioak iraun bitartean beste tiroketa eta leherketen berri eman zuten. Horietako gutxi egiaztatu dira, ordea. 21:55ean Frantziako Estadio pareko Mc Donal's jatetxearena da horietako bat: erasotzaile suizida bat soilik hil zen leherketan.

Atentatuetan ustez hildako erasotzaileak zortzi dira; horietako zazpik soinean zeramatzaten lehergailuak zartarazi dituzte —lehen aldiz egin dituzte kamikaze erasoak herrialdean—. Frantziako hedabide nagusiek iturri ofizialak aipatuta zabaldu dutenez, Bataclaneko erasotzaile suizidetako bat identifikatu dute: 30 urteko gaztea, frantziarra. Zerbitzu sekretuek fitxatua zuten. Espetxeratua izan zen delitu arruntengatik, baina azken boladan erradikalizatutako talde batekin harremana zuen.

Erasoen gauean Poliziak ez zuen atxiloketarik egin. Baina atzo goizaldean Frantziako eta Bruselako Molenbeek auzoan hiru lagun atzeman zituen. Horietako batek Frantziako herritartasuna du. Segurtasun indarren ustetan, erasotzaileen «hirugarren taldea» osa dezakete atxilotuek, eta Bataclanekoek erabilitako Polo beltza alokatu zuten, eta kontzertu aretora garraiatu zituzten. Bruselaren arabera, atxilotuetako bat Parisen zegoen ostiralean. Ikerketak irekita jarraitzen du.

Bestalde, Londresko Gatwick aireportuan frantses bat atxilotu dute, arma bat soinean eramateagatik. Halere, Poliziak ez du argitu Parisko erasoekin lotura duenik. Horrez gainera, Alemaniako Gobernuaren arabera, joan den astean herrialde horretan atxilotu zuten lagunaren eta atentatuen arteko loturaren «zantzuak» daude.

Liberation-ek zabaldu duenez, Saint-Deniseko estadio inguruan Siriako eta Egiptoko pasaporte bana aurkitu dituzte, erasotzaile suiziden gorpuetatik gertu. Haatik, Poliziak ez du frogatu euren buruak leherrarazi zituzten kamikazeenak direnik. Izan ere, hainbat albiste agentziek filtratu dute Greziako Barne ministroak baieztatu duela Siriako pasaportearen jabea Leros uhartean erregistratu zen errefuxiatu bat dela, eta, eskuineko alderdiek luze gabe baliatu dute informazio hori iheslariak hartzearen kontra egiteko.

Marine Le Pen Fronte Nazionaleko buruzagiaren arabera, «Frantzia eta frantziarrak ez daude seguru», eta mugen gaineko kontrola hartzeko eskatu du, «EB Europako Batasunak esaten duena esaten duela». Paradoxikoki, Parisen sarraskia eta anabasa eragin duen talde armatu beretik —edo antzekoetatik— ihes egin dute iheslariek.

Ikerlariek eraso sortaren «konplexutasuna» nabarmendu dute. Irakeko, Afganistango eta Siriako gatazka eremuetan ohikoak dira jardunbide horiek, alegia, hainbat komandok ekintza ugari egitea denbora tarte laburrean, eta eraso suizidekin amaitzea, bonbak leherrarazten. Manuel Valls Frantziako lehen ministroak gisa horretako «erreplika gehiago» espero ditu: «Frantzia gerran dago».


Franco eraistea

Egin ditzagun kalkuluak. Demagun, oso goitik jota ere egunotan orotara bi arrautza dozena bota dizkiotela Bartzelonan frankismoari buruzko erakusketaren harira kalean jarritako Francoren zaldi gaineko estatuari, eta bi dozena horietako bata industriala zela (1,99 €) eta bestea ekologikoa (3,98€). 5,97 euro arrautzatan. Baina jarrai dezagun. Pentsa dezagun diktadorearen irudiaren ondoan jarri duten sexu jolasetarako panpina puzgarria dagoenik eta soilena dela (19,79 €). Eta imajina dezagun, era berean, arto kilo bat zabaldu dutela estatuaren inguruan aktibistek, usoek diktadoreari gainean kaka lasai egin diezaioten (0,85€). Azkenik, estatua bota duten hiru pertsonen lana; ordubeteko igeltsero soldata suposatuko diogu bakoitzari, eta hala, pentsatuko dugu 39 euro bildu dituztela denera. Beraz, eta soilik egunotan hedabideetan hainbeste minutu bete eta egunkarietan hainbeste orri hartu dituzten erasoen artean deigarrienak kontuan hartuta, guztira, 65,61 eurokoa izan da Francoren estatuaren aurkako erasoetarako inbertsioa.

Ikonoklastia da arte erasorik ikusgarri eta muturrekoena: estatuak apurtzea. Inpresioa eragin zidan niri behintzat 2003an herritarrek Bagdaden Saddam Husseinen zaldi gaineko estatua nola botatzen zuten zuzenean ikusi ahal izateak, eta inpresioa eragin dit orain ere Francoren estatua nola bota duten ikusteak 1936ko altxamendutik 80 urte bete direnean. Baina, nire ustez, badago Bertolt Brechtek bankuei buruz esandakoa kasu honetara egokitzerik; izan ere, zer da ba estatua bat apurtzea, estatua bat altxatzearekin alderatuz gero? Zein da bortitzagoa?

Datua: Francoren figura ezagutarazi eta goratzeko helburu duen Francisco Franco fundazioak 15.000 euroko diru laguntza publikoa jaso zuen iaz.


Garoña berriz irekitzeko eskaera berretsi du Nuclenorrek

Iberdrolako presidenteak zentral nuklearra berriz irekitzeko eskaera ez egiteko galdegin zion Endesari martxoan, eta ez dela bideragarria ziurtatu zuen.

Santa Maria Garoña berriz ireki eta ustiapen baimena luzatzeko egindako eskaera berretsi du ostiral honetan zentral nuklearraren jabe den Nuclenorrek. Izan ere, ez du horren etorkizunaren inguruko akordiorik lortu Iberdrola eta Endesa akziodunekin (bakoitza horren erdiaren jabe da). Alegazioak aurkezteko orduan ere ez dira bat etorri bi akziodunak.

Nuclenorreko batzar nagusia ostegunean bildu zen, eta, beste gai batzuen artean, Iberdrolak egindako eskaera bozkatu zuten bertan. Zehazki, Espainiako Energia Ministerioari zentral nuklear horretako jarduera berreskuratzeko baimena ez eskatzea proposatu zuen.

Iberdrolaren esanetan, ez badute Garoña ustiatzeko eskaera bertan behera uzten, baliteke Ministroak Nuclenorri ematea zentral nuklearreko jarduera berreskuratzeko baimena. Epea abuztuaren 8an amaituko da, eta, Espainiako Gobernuak erabaki hori hartuko balu, jabeek Garoña berriro martxan jartzeko beharrezkoa izango litzatekeen inbertsioa egin beharko lukete, ekonomikoki bideragarria izan ez arren.

Arrazoi horregatik, jarduera berreskuratzeko eskatutako baimena bertan behera uztea da egun dagoen aukera bakarra.

Beste alde batetik, egun batetik bestera eskaera horri uko egiteari ezetz esan zion Endesak, eta zentral nuklearra bideragarria izan dadin alegazioak aurkeztea proposatu zuen. Hala egin ezean, konpainia horrek Garoña berriro irekitzeko inbertsioa egitea erabaki lezake Espainiako Gobernuak.

Dena dela, Iberdrolaren ustez Garoña berriz irekitzeko eskaerari uko egitea da irtenbide bakarra, Espainiako Gobernuak zentral nuklearra ustiatzeko baimena ematen badie ikuspegi juridiko batetik ezin izango dutelako erabaki horren kontra ezer egin. Ondorioz, ustiapen baimena luzatzeko aukera egongo litzateke, ekonomikoki bideragarria izan ez arren, konpainia horrek behin baino gehiagotan ziurtatu duenez.

Ignacio Sanchez Galan Iberdrolako presidenteak zentrala berriz irekitzeko eskaera ez egiteko galdegin zion Endesari martxoan, akziodunen aurrean, eta zentral nuklearra ez dela bideragarria nabarmendu zuen.

Espainiako Energia Ministerioak Garoñako zentral nuklearraren etorkizunari buruzko alegazioak aurkezteko epea ireki zuen uztailean, berriro zabaltzea edo betiko ixtea erabaki aurretik. Espainiako zentral nuklearrik zaharrena da, eta 2012tik geldirik dago.


Udalek biomasaren alde apustu egin dezaten sustatu du Jaurlaritzak

Eraikin publikoak berotzeko «behar beste baso bitarteko» badagoela azaldu du Tapiak.Bost udalek lankidetza hitzarmena sinatu dute

Eusko Jaurlaritzak programa bat abiarazi du udalek biomasaren alde apustu egin dezaten eraikin publikoak berotzeko. Hain zuzen ere, Ekonomiaren Garapen eta Lehiakortasun Sailaren arabera, Araban, Bizkaian eta Gipuzkoan «behar beste baso bitarteko» badago hori egiteko. Hori lortzeko, zenbait lan ildo abiarazi ditu Jaurlaritzak, bai Nekazaritza, Arrantza eta Elikagaien Sailburuordetzaren bitartez, bai EEE Energiaren Euskal Erakundearen eta Hazi Fundazioaren bitartez.

Orain arte 24 udalek agertu dute energia iturri horren erabilera ikertzeko asmoa, eta horietako batzuek egitasmoak landu dituzte Eusko Jaurlaritzarekin lankidetzan. Arantza Tapia Ekonomiaren Garapen eta Lehiakortasun Saileko sailburuaren arabera, Aramaioko, Kanpezuko (Araba), Berrizko, Ispasterko (Bizkaia) eta Zeraingo (Gipuzkoa) udalek lankidetza hitzarmena sinatu dute Jaurlaritzarekin. Horren bitartez EEEren eta Hazi fundazioaren laguntza izango dute «prozesuaren fase guztietan»: proiektua, finantza plana...

EAEko 2020rako Energia Estrategiaren barruan dago proiektua, eta, besteak beste, energia berriztagarrien erabilera sustatzeko asmoa du. Tapiak jakinarazi du berriztagarrien ustiapena handitu bada ere oraindik ez dela «behar bezala» garatu: «Hori lortzeko baso biomasak zeresan handia izan behar du datozen urteetan».

Halaber, Landa Garapenerako Zuzendaritzak 500.000 euro eman ditu sei udalerrik biomasarekin lotutako egitasmoak martxan jartzeko. Horrez gain, beste laguntza ildo batzuk lantzen ari dira; besteak beste, egurra jaso, tratatu eta galdarak hornitzeko logistika zentroak gaitzeko.

Enplegua sortu

Bestetik, ekonomiaren sustapenerako tresna gisa aurkeztu du Tapiak baso biomasaren aldeko apustua. Alde batetik, basoen eta zuraren eraldaketaren sektoreen merkatua zabaltzeko bidea dela azaldu du, eta, bestetik, tokiko galdaragileentzat ere aukera bat dela. Halaber, energia iturri horrek basoetako sute arriskua murrizteko balioko duela gaineratu du sailburuak.

Biomasa sustatzearen aldeko proiektuak gogoraraztearekin batera, Tapiak Neiker zentro teknologikoko biomasa galdara ikusi zuen atzo bertatik bertara. Hain zuzen ere, galdara horrek berotzen ditu Arkautiko eremu horretan dauden eraikin guztiak. 2012ko urrian inauguratu zuten azpiegiturak 820 kilowatteko potentzia du, eta sistema hori erabiltzen dutenetik %30 urritu dute energiaren faktura.

Inguruko mendi eta landa eremuetatik hartzen dute erregaia, kamioiz garraiatu, eta galdarekin lotuta dauden biltegietan bildu. Neiker zentro teknologikoan, biomasa beroketarako soilik erabiltzen da, baina ur beroa ere eman dezakeela jakinarazi dute azpiegiturako arduradunek. Ordea, horretarako azpiegitura egokia behar dela gaineratu dute, iturriko ura nahastu ez dadin beroketa sistemaren urarekin.


Lesakako 28 talde eta elkartek euskara plana eskatu diote Lesakako Udalari

Ekainaren 9an aurkeztu dute eskaria Herriko Etxean

2015eko azaroaren 7an utzi zuen bertan behera ordura arte indarrean zegoen euskara plana Lesakako Udalak. Geroztik ez du bertzerik proposatu, eta «Lesaka umezurtz dago hizkuntza politikari dagokionez», Lesakako Euskara Batzordearen erranetan. Batzordeak hainbat adibide bildu ditu, herriko euskal hiztunen hizkuntz eskubideak urratzen dituztenak, eta txosten batean jaso. Txosten hori herriko 28 talde, elkarte eta eragilek sinatu dute, eta ekainaren 9an eraman dituzte Herriko Etxera.

Txostenak eskaera sinplea eta argia dakar: Lesakako Udalak Nafarroako euskararen legea bete dezala, bi hizkuntza ofizialak gutxienez maila berean paratuz. Horretarako, euskara plana berreskuratu dezala, edo bestela berria diseinatu eta paratu dezala martxan.

Anixe Elkartea, Arkupe Elkartea, Arrano Elkartea, Bihotzkada Kolektiboa, Bortzirietako Bertso Eskola, Bortzirietako Euskaltegia, Bortzirietako Gorriak Kultur Elkartea, Buruztanka Gaztetxea, Eskulan Taldea, Giltzarri Abesbatza, Irain Eskolako irakasleak, Jubilatu eta Pentsionisten San Fermin Elkartea, Kalera rock taldea, Kanka musika taldea, Lagunekin Jolasean aisialdi eta kultur elkartea, Lesakako Erraldoien Konpartsa, Lesakako Zerbitzuen Elkartea, Otxogorrienea Guraso Elkartea, Parekide, Sasoia Antzerkia, Sokatira taldea, Tantirumairu Kultur Elkartea, Mairu Antzerki Taldea, Lesakako Txistulari Taldea, Basurde elkartea, Txamukos Mariatxiak eta Estu&Larri musika taldea dira eskaeraren sinatzaileak.


Bartzelona - Real Madril partida, bertan behera

Orain, bi klubek beste data bat aukeratu beharko dute norgehiagoka jokatzeko astelehena, urriaren 21a, baino lehen.

Espainiako Futbol Federazioko Lehiaketa Batzordeak Bartzelona - Real Madril partida bertan behera uztea erabaki zuen bart. Neurketa hilaren 26an jokatu behar zen Camp Nou futbol-zelaian.

Orain, bi klubek beste data bat aukeratu beharko dute norgehiagoka jokatzeko astelehena, urriaren 21a, baino lehen.

Hasiera batean Bartzelonak uko egin zion Real Madrilen aurkako urriaren 26ko partida Santiago Bernabeu zelaian jokatzeari, LaLigak hala eskatu duen arren. Joan Soterasek, Kataluniako Futbol Federazioaren presidenteak eta Espainiako Futbol Federazioko presidenteordeak, asteazken honetan azaldu zuenez, urriaren 26ko neurketa Camp Noun jokatzearen alde agertu da.

Azkenean Lehiaketa Batzordeak salbuespenezko edo ohiz kanpoko egoera denez ez jokatzearen erabakia hartu du.

Neurketak abenduan jokatzeko aukera handiak ditu, 4an, 7an edo 18an; LaLigak abenduaren 7an jokatzea nahi du asteburua delako, baina horrela baldin bada 16. jardunaldiko Barça-Mallorca eta Real Madril-Espanyol partidak astean zehar jokatu beharko lirateke.

18an Errege Kopako kanporaketa dago eta nahiz eta madrildarrek eta katalanek jokatu ez, klasikoak duen oihartzuna dela eta ez dute begionez ikusten.


75 kilo lanperna atzeman dizkiete Gaztelugatxen bilketan ari ziren hiru pertsonari

Bi piraguetan itsaskiak legez kanpo biltzen ari ziren 34, 35 eta 46 urteko hiru gizon aurkitu ondoren, lanpernak atzeman eta Bizkaiko Elikagaien Bankura eraman ditu Ertzaintzak.

Ertzaintzaren Erreskate eta Zaintza Unitateko urpekaritza taldeko agenteek Bakio eta Bermeo artean dagoen Gaztelugatxeko Biotopo Babestuan itsaskiak biltzen ari ziren hiru gizon harrapatu zituzten atzo, eta 75 kilo lanperna atzeman zizkieten.

Eusko Jaurlaritzako Segurtasun Sailak ohar batean zehaztu duenez, bi piraguatan zeuden hiru gizonak. 40 kilo lanperna eta itsaskiak biltzeko materiala atzeman zizkieten agenteek, eta beste 35,5 kilo lanperna atzeman zituzten handik gertu, hori ere legez kanpo harrapatuta. Biotopoan erabat debekatuta dago itsaskirik biltzea.

34, 35 eta 46 urteko hiru gizonezkoen arteko eginbideak abiatu zituzten agenteek, legez kontra itsaski-bilketan aritzea leporatuta.

Atzemandako lanpernak Bizkaiko elikagai bankuaren esku utzi zituzten.

Lanpernak. Argazkia: Ertzaintza


Milaka pertsona erraustegiaren aurka

Portland enpresari gizartearen nahia entzuteko eta erraustegiaren proiektua bertan behera uzteko eskatu duteErrausketaren aurka milaka pertsonak manifestazioa egin zuten larunbatean Altsasun. Hiru Mugak Batera plataformak (3MB) deituta Sakanako, Arabako Lautadako, Goierriko eta Amezkoako herritarrek Nafarroako Gobernuari atzera egiteko eta Olatzagutiko porlandegian erraustegia ez egiteko eskatu dute. Nafarroako hainbat herritan erraustegiari ezetza eman ondoren "interes pribatuen" alde egitea eta erraustegia egiteko laguntzak ematea kritikatu dute.Nafarroako Gobernuak Olatzagutiko Portalden erraustegia "inposatu" nahi izatea kritikatu du 3MB-k. Herritarren erantzuna argi dago: "Nahikoa da!". Nafarroan erraustegiaren proiektua bertan behera uzteko eskatu dute. Erraustegia Nafarroako beste herrietan egin behar zen, baina herritarren eta udalen ezetzari esker bertan behera gelditu zen. Hortaz, Gobernuak hondakinak erretzea Portlanden egin nahi izatea salatu du plataformak. Portlandek hartutako erabakia ere kritikatu dute: "gizartearen nahia onartuko zutela esan zuten. Mafiosoen hitzak ziren". Gobernuak erraustegia ekiditeko neurriak hartu beharrean hondakinak erretzeko proiektuaren alde egitea salatu du 3MB-k. Gainera, Portland enpresarekin egindako akordioa eta diru-laguntzak ematea ere kritikatu dute. Proiektuak aurrera egiten badu 113.000 tona hondakin erreko dira Portlanden. Plataformak salatu duenez gizartearen eta animalien osasunerako arriskutsua da. Hortaz, Nafarroako Gobernuari alternatibak bilatzeko eskatzen dio, izan ere, "pertsonen osasunerako eta ingurugiroarentzako errespetagarria den labe gabeko gestioa posiblea da". Portland enpresari gizartearen hitza errespetatzeko eskatu diote.


Pirinioak. Hartzaren erasoekin artzainak kezkati

Pasa den asteburuan Cauteret aldeko mendian Euskal Herriko bi artzainen artaldeari gertatutakoaren ondotik, ELBk deiturik protesta egin dute Baionan. ELBko eledun den Panpi Saint Mariek artzainen arranguraren berri eman digu.


Festa ederra antolatu dute Peña Mujikak eta Anboto tabernak larunbatean

Larunbatean omenaldia egingo diote Peña Mujikak eta Anbotok Mikel Aranburu Realeko jokalari ohiari. Festa, 19:30etatik aurrera izango da Atsegindegin. Omenaldia 23:00ak aldera izango da eta ondoren kontzertu haundia izango da: M.C.D talde beteranoa berriz tabladura igoko da. Aurretik, Kaleko Urdangak, Achtung!! eta Aggressive Combat taldeek joko dute.


Irteeretarako

plazak libre

Goiz Eguzki zentro sozialak jakinarazi du oraindik ere plaza batzuk libre daudela Galizia eta Salamancara egingo dituzten irteeretarako. Galiziara urriaren 14tik 23ra joango dira. Salamancara urriaren 25etik 28ra joango dira.


Arabafest musika jaialdia uztailean zehar itzuliko da Basaurira

Iaz antolatu zuten bezala, aurten ere Ilargia, La Zona eta Snoopy tabernek, Basauriko Udaleko Zirt Zart Gazte Bulegoaren laguntzarekin, Arabafest musika jaialdiaren bigarren edizioa prestatu dute. Uztailaren zehar bost taldek edo norbanakoek Araba kalea musikaz girotuko dute.

Arabafest II – Egitaraua

Uztailak 1, ostirala: Oier Asla

Uztailak 9, larunbata: Cul de sac

Uztailak 16, larunbata: Red lips

Uztailak 23, larunbata: Bluemor Blaze

Uztailak 30, larunbata: Kurixe